text:
Ta tempo pa cuminsa reforesta Aruba den forma integral. Pa medio di departamento di LVV Santa Rosa por cuminsa na prepara areanan cu ta desierto y despues zaai semiyanan usando drones. Lo ta ideal pa Stimaruba yuda coordina esaki ya cu nan tin e conocemento di matanan endémica of apto pa cierto areanan. Nos mester ta mucho mas creativo y inventivo con pa acumula y retenene mas awacero posibel den damnan, tankinan, reservoirs, regenbak etc. etc. Y mester cuminsa haci mas uso di awa di facilidadnan di RWZI y spoelwater di WEB.
ReD den su programa ta pone enfoke riba esaki pa promove agricultura pa pueblo por haya fruta y berdura cumpra localmente y na prijs economico. E parti di reforestacion ta hopi esencial pa contra-aresta erosion di nos suelo. Un aspecto agradabel ta cu pa medio di reforestacion integral ta hisa calidad di nos naturalesa y ta crea sombra bao mata cu ta permiti pa hende por sali mas fei di e solo cayente, haci picnic y respira aire fresco y saludabel. Esaki na su turno ta promove salud di hende.
Bienestar di pueblo ta para halto riba agenda di Partido ReD. Pesey lo mi sigui elabora riba e projectonan cu nos como partido ta desea di implementa pa bienestar di tur habitante di nos pida baranca.
Julie de Cuba-Geerman – Candidata #3 – ReD Democratico


c: text/html

text:
Entrante mayan 31 di maart e servicionan di Hulp BestuurKantoor ta habri bek pa solamente servicionan di WEB, Elmar y Setar cu excepcion di HBK/MFA Paradera.
HBK Paradera no lo por duna servicio mientras nos ta trahando riba medidanan di precaucion pa trahadonan y nosclientenan, asina cu trabounan aki keda cla nos lo anunciaesaki.
E horario lo ta entre 7.45 y 10’or di mainta pa persona mas cu 60 aña.
Despues di 10’or lo habri pa publico en general te cu 11.30.
Pa alivia e fluho, e HBK nan lo duna servicio na solamenteclientenan di WEB, ELMAR y Setar. Maximo 3 transaccionpa cliente.
Ta pidi un y tur pa tene bon cuenta cu e horarionan y e medidanan di precaucion.
Ta permiti solamente 10 persona den e edificio alaves. Y lo tin solamente 1 cahera. Ta pidi e cooperacion pa e distanciamentosocial tambe na esnan cu ta warda pafo. E higiena y salud di nos empleadonan y di nos clientenan ta keda prioridad.
Nos ta sugeri si pa tur hende yuda un persona pa haci supagonan online y asina contribui pa stop e contagio di Covid-19.
HBK ta gradici e cooperacion y comprension di comunidad.

robotstxt: allowed

filter: keep


text:
ORANJESTAD, Aruba: Diahuebs ultimo Polis di “Bureau Interne Zaken en Onderzoek” (BIZO), esta Atalo Winklaar y “Recherche assistent” na Recherche Santa Cruz, Caroline Peterson di Cuerpo Policial Aruba a ricibi nan decreto gubernamental. Peterson a cumpli 25 aña di servicio y Winklaar tin 30 aña di servicio. Cuerpo Policial a celebra cu e hubilarionan hunto cu nan famia.
Alto Comisario di Polis, mr. Adolfo “Dolfi” Richardson a indica cu e trabou di Polis ta complica y el a gradici e famianan pa duna e agentenan e sosten necesario. Cuerpo Policial ta consisti di hopi agentenan hoben y semper Alto Comisario Richardson ta haci apelacion na esunnan cu mas experiencia pa duna e guia necesario na e hobennan.
E trayecto di Atalo Winklaar a cuminsa na aña 1980 ora el a cuminsa e opleiding di Polis. Na 1982 el a cuminsa traha na San Nicolas y poco poco Atalo Winklaar a crece den su posicion. El a bay traha den departamento di Recherche na 1984 te cu 1992 y pa 1993 Atalo Winklaar a bay traha den departamento di Strand Politie te cu 1996. Despues el a sali for di Polis y a bay traha den sector priva pa 6 aña, unda Atalo Winklaar tabata hefe di siguridad na un Casino.
Na aña 2003 Atalo Winklaar a regresa den Cuerpo Policial, na Strand Politie, pasobra nan a acerca su persona pidiendo pe bay bek eynan pa maneha e Visibility Team, mirando su experencia den Polis y den sector priva. El a keda traha den e departamento aki te cu 2016 y desde 2016 el a bay traha na Noord. E aña aki na luna di februari a transferi Atalo Winklaar pa BIZO.
“E trayectorio tabata hopi bon y mi ta sinti mi orguyoso di ta den Cuerpo Policial Aruba”, el a expresa contento. Agente Winklaar ta haya cu nan ta ricibi un bon trato. E conseho cu el a duna e hobennan cu ta bira Polis ta pa siña e bon nan di e superiornan y cana e caminda straight y pa semper ta integro.
Caroline Peterson a cuminsa traha cu Gobierno na 1992 na e Gezondheidsdienst. Aki el a traha 4 aña den e departamento di Ziektenkosten. Despues el a bay traha na Cuerpo Policial Aruba den departamento di administracion. Caroline Peterson a solicita pa bira secretaria di Comisario di Polis cu tabata bou mando e tempo ey di Hugo Kock. El a traha cu Hugo Kock te dia cu el a baha cu pensioen, despues cu Jan van der Straten y a sigui traha cu Dolfi Richardson ora e tabata comisario y te dia cu el a bira Korpschef. “Ami mes a opta pa no bay over como su secretaria. Mi a keda como secretaria di Comisario y mi a bay traha cu Trudy Hassell”, Carolina Peterson a expresa.
Caroline Peterson a haya oportunidad pa bira “Recherche Assistent” pero e mester a sigui un opleiding. Awo Caroline Peterson ta un “buitengewoon agent van politie” y ta traha den e departamento di Recherche. “Tur cos ta positivo. Mi tin hopi di gradici na nan, pasobra tur oportunidad cu mi a haya, curso, lezing, opleiding, mi a siña masha hopi den Polis”, Caroline Peterson a expresa orguyosamente.


text:
ORANJESTAD,Aruba
Cruz Cora Aruba ta cede di e “Leadership & Disaster Management Academy” cu ta tumando lugar for di 29 di januari te 2 di februari pa tur e 6 islanan di Caribe Hulandes. Representantenan di e 6 “Overseas Branches” (OSB’s) di Cruz Cora Hulanda ta comparti experiencianan y haña conocimento nobo for di expertonan di Federacion Internacional di Cruz Cora (IFRC) y tambe di otro islanan den region.
Durante e prome dos dianan di training, Branch managers a cubri practica di bon liderazgo, desaroyo di bon strategia y bon maneho cu sosten di expertonan di Trinidad & Tobago y Cayman Islands. Como un organizacion cu ta enfoca riba esnan mas vulnerabel den comunidad, ta den colaboracion cu diferente stakeholders nacional y tambe internacional y pesey tambe ta esencial pa demostra liderazgo efectivo y eficiente. Mientras cu recursonan pa provee sosten continuo den comunidad ta abou, e retonan ta keda grandi. Hañando informacion nobo y acceso na tools nobo di maneho ta permiti Cruz Cora sigui ta e clave como organizacion humanitario den e region di Caribe.
Despues di e tres dia, e disaster managers voluntario di cada isla a join nan Branch manager. E voluntarionan aki a experiencia varios desaster den e ultimo añanan. E impacto di horcan Irma y Maria ainda ta visibel na St. Maarten. Mas motivo ainda pa e islanan di Caribe Hulandes adapta su planes, proceduranan, fondonan y trainings na e ultimo standard internacional. Conseheronan di disaster management di Europa y Panama ta sostene voluntarionan y personal di Cruz Cora cu: Emergency Planning, International Disaster Response Laws, Needs Assessment, Information Management. Hunto nan ta traha un sistema cu ta yuda nan actua localmente pero cu recursonan tecnico riba nivel global. Diadomingo e training aki ta caba cu un simulacion teoretico.


text:
Diasabra ultimo patruya di San Nicolas mester a bay hala atencion di algun persona cu tabata Kitesurfing na Rodgers Beach. Tabatin miedo cu cualkier momento un accidente por a tuma luga.
E hecho aki a tuma luga rond di 10’or di manta.
Tabata pa suerte e patruya tabata pasando den e area di Sero Colorado ora cu na Rodgers Beach a mira algun persona ta practica Kitesurfing.
Nan a papia cu e homber di inicial L., kende a splica e polisnan cu e tabata cu algun turista y tabata preparando pa bay Kitesurfing. A papia cu ne y a resulta cu e tabata na altura cu ta prohibi a practica e deporte aki na Rodgers Beach. A inform’e di biaha cu nan mester stop inmediatamente, pasobra tin varios persona landando den e area y e ta un peligro pa nan. Esaki ta hustamente e motibo cu a pone un prohibicion pa practica e deporte aki.
E homber di inicial L. a mustra comprension y a bisa cu e lo bay train e hendenan tras di ex Nanki Country Club.


text:
Durante Conferencia di Prensa di Gobierno di Aruba dialunamainta, Prome Minister Evelyn Wever-Croes a informatocante e elementonan den e Landspakket. Despues di 13 di November aña pasa, Gobierno a firma e landspakket. Ya ta un aña caba cu Aruba ta den e landspakket. Un aña, PromeMinister ta considera, un aña hopi dificil.
Prome Minister a enfatisa cu prome cu Gobierno a yega nafirma e landspakket aña pasa, a tuma tur tempo pa negocia un bon areglo. E prome propuesta cu Hulanda a duna na juni, Gobierno no por a acepta y a sinta na mesa y negocia di juni tecu november. Den proceso, Gobierno a haya hopi presion pa firma pa caba, presion interno den e gremionan.
Pero pa 2 motibo, Prome Minister a duna di conoce, Gobiernono a core firma e Landspakket. E prome motibo ta pasobraGobierno tawata kier ta sigur cu ta saca un trato husto. BerdadGobierno tawata lomba contra muraya door di e pandemiapero pa Gobierno, esey no kiermeen mester acepta tur inhusicia. “P’esey nos a negocia te november ora nos tabatatin un propuesta riba mesa cu nos por a biba cu ne”.
E di dos motibo pakico Gobierno no a core firma di biaha, Prome Minister a enfatisa, cu e, como Prome Minister niGobierno lo a firma algo si nan no tabata sigur di por a cumplicu ne.
Prome Minister a duna di conoce cu e landspakket tras di lomba aki a exigi hopi trabou di hopi hende pa cua e ta sumamente agradecido na cada un di nan. Nan a dedica nan mes pa Gobierno por a duna contenido na e palabracionnan. E landspakket ta contene 8 area di cual e prome 4 nan ta areanansimilar cu ta e areanan financiero cu ta wordo traha ribe djeden e landspakket.
Tema A: e maneho financiero di gobierno.
Tema B: e gastonan y efectividad di sector publico.
Tema C: Impuesto.
Tema D: Sector Financiero, bancario.
Durante e aña tras di lomba varios estudio a wordo haci con pa tin un miho maneho financiero, con pa baha gastonan, trahamas eficiente, mehora sector financiero y con pa drechaimpuesto.
Tema E: reformanan econmico. Akinan tambe estudionan a wordo haci pa mira kico por haci pa desaroya nos economiamas lihe. Prome Minister a indica e rapport ta kedando cla den e dianan aki.
Tema F: cuido. Aki tambe tin varios deliberacionnan tumandoluga, e estudionan no ta cla ainda. Aworaki, nan a busca un profesor Hulandes tambe pa yuda pa asina por garantisacalidad di cuido.
Tema G: enseñansa. Akinan tambe estudionan a wordo hacidoor di Inspectie Onderwijs di Aruba y di Hulanda. E rapport tambe ta den keda cla pa presenta na stakeholders.
Tema H: con nos por haci den nos estado di derecho ta mas fuerte. E ta mas den areanan di husticia, proteccion di nosfronteranan. Con por traha hunto pa construi un Aruba mas husto y sigur.
“Riba cada un di e areanan aki ya ta wordo traha un aña caba pa nos por tin mehoracion y pa hunto delinea kico a e mihopasonan pa Aruba tuma”, Prome Minister a duna di conoce.


text:
ORANJESTAD – Durante di tratamento di Presupuesto 2022 den Parlamento, diferente mocion a wordo entrega. Mocion number 35 ta un mocion di desconfiansa entrega door di Parlamentario den oposicion sr. Rycond Santos do Nascimento contra Prome Minister Evelyn Wever – Croes. A traves di e mocion aki cu a wordo firma pa Parlamentarionan di AVP, MAS y Accion 21, nan ta yega na e conclusion cu Prome Minister mester bay cas. Prome Minister Wever – Croes a repasa e diferente puntonan cu a wordo treci dilanti den e mocion y desmenti e mentiranan cu a constata.
“Un mocion di desconfiansa ta algo serio y ora cu ta aplica esaki, mester tume na serio”, tabata e prome palabranan di Prome Minister na momento cu a cuminsa repasa e mocion di desconfiansa y cu constata cu tin cantidad di mentira.
E prome punto cu e Parlamentario Santos do Nascimento ta menciona den e mocion ta cu Prome Minister no a informa Parlamento di e maneho di energia cu Gobierno di Gabinete Wever – Croes I tabata trahando riba dje y tampoco di Eagle LNG. Remarcabel ta cu na numeroso ocasion Prome Minister Wever – Croes a papia di esaki den Parlamento. E tempo ey Parlamentario Santos do Nascimento y varios otro Parlamentario nobo cu tambe a pone nan firma bou di e mocion, no tabata den Parlamento ainda. Sinembargo, e ta importante pa como Parlamentario nobo, haci research prome cu traha un mocion di desconfiansa y pa esnan cu firma esaki, no firma unda cu ta.
Premier Wever – Croes a splica cu a cuminsa papia di e maneho di energia di Gobierno, na 2018 y a inclui esaki tambe den e relato anual di 2018. E relato aki aki a wordo publica pa henter Aruba por mira/lesa y a mande pa Parlamento. ‘Incluso a splica cu a bay busca stakeholders pa acepte cual a tarda dos aña. Despues di 2 aña a haya tur stakeholder envolvi y ta carga e maneho aki.’
Un otro rason di densconfiansa cu ta indica den e mocion ta cu Prome Minister Wever – Croes a percura pa e director di Utilities wordo nombra. Un poco research lo a mustra cu no ta Prome Minister, sino ta e Minister Croes encarga cu Energia, ta esun encarga cu esaki y el a splica detayadamente con esey a tuma luga. Minister Croes a hasta invita Parlamento pa bay WEB y tende di WEB con esaki a tuma luga.
“Nos responsabilidad constitucional ta basa riba ‘Ministeriele Verantwoordelijkheid’ cual ta responsabilidad ministerial di un minister. Esaki kiermen cu mester adresa problemanan cu tin cu un Minister, na e Minister en cuestion,” Premier Wever – Croes a splica.
Pesey ta enfatisa na Parlamentarionan nobo pa no pone firma unda cu ta y no colga na lider di partido AVP sr. Mike Eman. “Su bachi ta bieu, e ta schuer y bo ta cay y laga bo votadornan na caya.”
Prome Minister a sigui splica cu un otro punto cu e Parlamentario a indica den e mocion como motibo pa mande cas ta, pasobra lo a corta den gastonan salarial y gasto di cuido sin papia cu ningun hende.
Esaki ta un otro punto cu Prome Minister a desmenti indicando cu na numeroso ocasion a papia tocante di e recorte salarial y di gastonan di cuido. Ademas a pone e documentonan concerni ‘ter inzage’, Ministernan concerni a papia di dje den Parlamento y a inclui e recorte di 12.6% den presupuesto aworaki.
Prome Minister a mustra a traves di diferente prueba con e maneho di Gobierno ta y locual cu ta resalta ta, cu AVP no ta custuma cu tanto transparencia.
Pa conclui, Prome Minister Wever – Croes ta laga un conseho pa e Parlamentarionan cu si ta kere den transparencia y integridad cual ta: No colga tras di e hendenan aki!.


text:
BOGOTA – E aeroliña Colombiano Wingo a anuncia ampliacion di su itinerario te cu 28 di October 2023 (otro aña), unda cu a pone 1.3 miyon stoel extra disponible, cu ta inclui e ruta di Aruba tambe. Fuera di e ruta di Aruba, ta inclui tambe e ciudad diPanama, Guayaquil, Punta Cana, Santo Domingo, Cancun, La Havana y San Josede Costa Rica. No ta prome biaha si cu Wingo ta aumenta su capacidad pa Aruba desde cu e la cuminsa bula pa nos isla.
KRALENDIJK – E ekipo completo di e evento Crossing for Prevention 2022 a yega Bonaire diaranson merdia despues di a cuminsa nan biahe riba boto for di Aruba, sigui pa Corsou finalisa finalmente na Bonaire unda e hazaña siguiente di e landado Deaxo Croes lo tuma lugar diasabra awor, 19 di November 2022./ Deaxo lo purba landa e distancia di 53 km di e costa west di Bonaire pa e costa oost di Corsou. E ta un evento pa crea concientisacion y genera sosten generoso financiero di comunidadnan pa tres diferente fundacion di cancer, cubriendo Aruba, Corsou y Bonaire.
KRALENDIJK – Na Bonaire den un anochi pa marduga, riba 100 mm di awa a cay, creando un chaos riba gran parti di e isla. Varios servicio awe mainta a keda interumpi, ya cu no por a sea yega e sitionan of e tabata peligroso. Hospital Maridial mes a pidi pa no bin awe ya cu ta trata solamente emergencia y cosnan pues urgente. Tur cita regular a keda cancela pa proximo aviso.Potretnan ta cortesia di Live99FM di Bonaire y Aymed Ayubi.
BOGOTA - Recientemente a tuma lugar na Bogota, Colombia, e despedida di Miriam Dabian como Directora di Oficina di Turismo Aruba pa Latino America. Na mes momento a haci anuncio oficial di Jordan Schlipken- Croes kende lo ta e Director nobo pa dicho mercado.
PHILLIPSBURG – Parlamento di St Maarten a baha su presidente Grisha Heiliger Martin via un mocion di desconfiansa diahuebs cu 8 voto pro y 7 contra. Algun rato despues, Heyliger a entrega su retiro di e partido UP (The United People’s Party), cu su casa Theo Heyliger a funda na 2010 despues cu e la sali di e partido DP. E partido y algun otro, no tabata sostene su lider di fraccion mas y presidente y a haye un persona incapaz pa e funcion. Den un video, di cual Noticiacla a repasa e parti mas principal, Heyliger ta splica su motibo di retiro. Heyliger na November di 2021 a bira presidente di Parlamento despues di tabatin e funcion di vice presidente e aña anterior.
MIAMI – Un area di presion abou tin atencion di National Hurricane Center y ta suficientemente interesante pa nan vigila esaki, manera cu e potret ta mustra. E area ta relata posiblemente na parti di un otro area di presion abou den e parti sur di Caribe. Ta observando dos pa tres sistema cu por bin hunto y crea un solo sistema. Esey ta pone cu e condicionan ambiental ta pronostica pa ta condusivo pa desaroyo gradual den fin di siman. Esaki te hasta tin chens pa bira un depresion tropical mitar di otro siman. E chens pa formacion ta poni na 50% den 5 dia di tempo.


text:
Awe mainta Hues a dicta sentencia den e caso penal cu Ministerio Publico a cuminsa contra e dama M.G.(52).
SOLO DI PUEBLO por a compronde cu Hues a haya M.G. culpabel y a conden’e na un castigo combina casi manera Fiscal a exigi.
EXIGENCIA FISCAL
Algun siman pasa tratamento di e caso a tuma lugar, caminda ta acusa M.G. di a malversa 4300 florin na Ministerio Publico y falsificacion di recibo entre 1 Januari 2017 y 31 December 2021.
Fiscal a exigi 240 ora di trabao pa comunidad y si M.G. no cumpli cu esaki e lo mester bay 120 dia sera. Ademas Fiscal a exigi 3 luna di prison condicional, cu un tempo di prueba di 3 aña.
NO PROBA MALVERSACION NA TRABAO
Awe mainta e dama M.G. no a presenta. Solamente su abogado mr. Hart. Hues a bisa cu e no ta haya proba cu M.G. a malversa placa cu el a haya di hende pa paga na Ministerio Publico. Hues a bisa cu M.G. no tabatin e placa como ambtenaar di Ministerio Publico. E placa nunca a yega Ministerio Publico. Hues a declara M.G. liber di e acusacion aki.
MALVERSA HENDENAN
Hues a sigui bisa cu e ta haya legalmente proba cu M.G. a malversa e hendenan cu dun’e placa pa paga boet. M.G. a gasta e placa na algo otro. Tambe Hues a bisa cu e no ta haya proba full e periodo di 1 Januari 2017 te cu 31 December 2021. Na opinion di Hues, investigacion ta mustra cu ta e periodo di Januari 2020 pa December 2021.
FALSIFICACION
Den computer di Ministerio Publico a constata cu M.G. a pone cu hendenan a paga. A falsifica informacion den computer door di pone cu nan a paga nan boet, siendo cu esey no a sosode.
CASTIGO
Pa cu e castigo, Hues a bisa cu e ta tene cuenta cu M.G. a kibra e confianza di e hendenan cu a dune placa pa paga. Tambe cu M.G. a kibra e confianza di Ministerio Publico. Hues a tene cuenta tambe cu ta promer biaha cu M.G. ta cay sera. El a condena M.G. na 3 luna di prison condicional cu un tempo di prueba di 3 aña. Tambe Hues a condena M.G. na 200 ora di trabao pa comunidad y si e no cumpli cu esaki, e lo mester bay 100 dia sera den prison.


text:
WILLEMSTAD – 17 di òktober 2022 – Ofisina di Turismo di Kòrsou (CTB) ta raportá ku Kòrsou a risibí un total di 355.661 turista di estadia durante e promé 9 lunanan di aña 2022 kual ta un rekuperashon di 103% kompará ku e mesun periodo na 2019. Na 2019 e kantidat registrá durante e mesun periodo tabata 346.464. Basá riba e informashon aki CTB por anunsiá ku orguyo ku e sifranan di turismo di estadia ku nos tabata konosé promé ku pandemia a keda rekuperá kompletamente. Ku gran plaser Kòrsou lo alkansá na final di e aña aki e kantidat total di turista di estadia realisá na aña 2019 i asta lo por registrá un kantidat rèkert di turista di estadia si e situashonnan aktual permanesé.
Prestashon sèptèmber 2022
CTB ta raportá un kantidat di 37.229 turista di estadia pa luna di sèptèmber. Ku e kantidat aki, luna di sèptèmber 2022 a rekuperá 115% di e kantidat di turista di estadia registrá na luna di sèptèmber 2019 esta promé ku pandemia, na momentu ku un kantidat di 32.510 turista di estadia a keda risibí. Kòrsou ta konta ku un tremendo prestashon di e 3 merkadonan prinsipal esta; Hulanda, Estádos Unídos i Colombia. E 3 merkadonan aki huntu ta responsabel pa 71% di tur turista di estadia ku a bishitá Kòrsou durante sèptèmber 2022. Un kantidat di 64.2% di tur e turistanan ku a bishitá Kòrsou a skohe un ‘resort hotel’ (esta hotèl grandi, chikí i bùngalo) komo akomodashon. Solamente 38.8% a keda den un akomodashon alternativo. Un averahe di 9.5 anochi pa bishitante a keda registrá na luna di sèptèmber.
Europa ta keda e region mas fuerte pa Kòrsou. Na sèptèmber, un kantidat di 19.087 turista di estadia a bishitá Kòrsou for di Europa. Esaki ta 51.3% di e kantidat total di turista di estadia ku a bishitá nos pais. For di Hulanda un kantidat di 15.964 turista a keda risibí, esaki ta 114% rekuperashon kompará ku e kantidat di turista risibí na sèptèmber 2019 na momentu ku 14.004 turista Hulandes a keda risibí. Otro merkadonan sekundario den region di Europa tambe a presta bon. Un kantidat di 1.076 turista di estadia a keda risibí for di Alemania i 766 for di Bèlgika.
For di e region di Nort Amérika un kantidat di 8.324 turista a bishitá Kòrsou representando 22.4% di e kantidat total di turista di estadia. Di e kantidat aki, un total di 8.010 a bini for di Estádos Unídos na sèptèmber 2022. E kantidat registrá for di Estádos Unídos na sèptèmber ta eksepshonal. Durante añanan anterior e kantidat di turista risibí na luna di sèptèmber nunka a surpasá e kantidat di 5.000 bishitante. Si kompará ku e mesun luna na 2019, na momentu ku un kantidat di 3.500 turista a keda risibí, ta trata aki di un rekuperashon di 229%. CTB ta mirando un demanda fuerte for di merkado di Estádos Unídos. Ta e di 4 luna konsekutivo ku sifranan rèkert ta keda registrá for di merkado di Estádos Unídos. Awor Kòrsou ta ofresé un variedat mas grandi di ‘US branded resort hotels’ lokual ta kosechando su frutanan espesialmente pa merkado di Estádos Unídos.
For di region di Sur Amérika un total di 6.030 turista di estadia a bishitá Kòrsou. Di e turistanan for di Sur Amérika, 2.263 tabata prosedente di Colombia. E rekuperashon for di Colombia ta kasi 100%. Na sèptèmber 2019 un kantidat di 2.274 turista a keda risibí. Un total di 1.025 tabata prosedente di Brazil.
For di region Karibe un total di 2,812 turista di estadia a keda risibí na sèptèmber. Mayoria di e turistanan aki ta prosedente di e paisnan di Karibe Hulandes.
Na luna di sèptèmber un total di 11 barku krusero a bishitá nos pais ku un total di 29.033 turista krusero.


text:
The content originally appeared on: Diario
ORANJESTAD (AAN): Cu hopi orguyo A.T.A. a haci entrega di plan y presupuesto 2023 na Minister di Turismo, den presencia di Hunta di Supervision di A.T.A.
Durante e ultimo lunanan, varios reunion interno a worde teni cu miembronan di ekipo na Aruba como tambe ekiponan den e diferente mercadonan. Proyeccionnan y plannan pa 2023 a worde discuti tambe entre socionan di turismo, cu Hunta di Supervision di A.T.A. y dentro di e ekipo di A.T.A. mes.
Despues di a considera aspectonan riba nivel di maneho di turismo nacional, revisa entre otro recomendacionnan di AHATA, conduci analisisnan respectivo y consulta cu e ekipo interno durante un proceso extenso, A.T.A. a continua cu e proceso di aprobacion formal presentando y entregando Minister Oduber e presupuesto y plannan pa 2023.
Conforme ley, A.TA. a entrega su presupuesto y plannan no mas tarda cu 1 di september na Hunta di Supervision, asina agilisando e proceso y di aprobacion cu ta asina importante pa A.T.A. y inversionnan turistico cu mester tuma luga.
“E proceso pa entrega e presupuesto ta tuma algun luna di preparacion pa asina evalua y determina kico ta e miho strategia pa 2023, considerando “trendnan” den mercadonan, como tambe factornan externo y interno cu tin influencia riba nos isla, nos mercadonan principal y tur nos esfuersonan.
Compara cu 2019, na 2023, ta premira cu cantidad di bishitante lo recupera 105%, entrada di turismo lo recupera 117%, entrada di cambernan di hotel segun cifranan di AHATA lo recupera 100%, cantidad di bishitantenan crucero lo recupera entre 90% y 100%.
Aruba Tourism Authority ta anticipa un bon 2023 pa Aruba.


text: Diasabra madruga a drenta informe di un situacion fastioso unda un dama turista no por a drumi na un hotel na Eagle Beach, mesora a dirigi tanto polis como ambulans na e sitio. Na yegada di e patruya a bin compronde cu e dama aki for di e dia prome parti mainta a haya asistencia caba pa su problema cu e no por drumi y tabata cana bay bin na e hotel sin por drumi. Pa e oranan di merdia e paramediconan a suministre medicamento pa e drumi, pero den oranan di anochi ela bolbe haya e problema aki. E personal paramedico a bolbe suminstre medicamento pa e por drumi. E personal di hotel a yuda e dama turista aki na tur momento.


text:
Diahuebs 1 september 2022 Departamento di Aduana a tene un reunion cu Comerciantenan Uni Aruba (CUA) y Aruba Trade & Industry Association (ATIA) riba e tema di Douanewaarde. E intencion di reunion aki tabata pa sinta hunto cu e gremionan pa duna un aclareacion riba e maneho di descuento riba factura di productonan cu ta wordo importa.
Durante e reunion, Douana su expertonan riba e area di waarde a splica cu practica tin diferente descuento cu Douana ta acepta y tin algun cu Douana no ta acepta. Esaki ta trece cu si riba un factura tin un rebaho di prijs cu no tin ningun specificacion, p.e. ta para ‘discount’, Douana no tabata acepta e rebaho door cu no sa di cua tipo di descuento tabata referi na dje pa por a haci un evaluacion si ta tuma esaki of no. Actualmente por mira mas tipo di descuento for di online shopping, p.e. E-bay, Amazon, Walmart, etc. cu ta conta pa tur persona cu ta haci online shopping cu a pone cu Douana a re-evalua e maneho di acepta un descuento sin specificacion. Awor, ora ta trata di descuentonan cu ta bin di online shopping, Douana lo acepta e descuento sin specificacion:
Loke si ta keda vigente ta cu Douana no ta acepta descuento riba (inland) freight.
Den caso cu ricibi descuento riba (inland) freight mester pone e suma cu lo tin cu wordo paga riba e mesun trayecto.
Brokernan cu ricibi un factura di un importador cu no ta cuadra cu loke a ser splica no mester traha un aangifte manda na Douana exigiendo e factura cu ta conta pa tur persona. Pa kita tur discusion, por manda e comprobante cu a ricibi di e online shopping store ora cu a caba di paga of Douana por exigi e prueba menciona ora cu tin duda.
E maneho anterior cu descuentonan mester ta specifica riba factura, ta keda vigente. Por ehempel, si riba un factura tin un descuento pa haci propaganda pa un producto, Douana no ta acepta esaki.
Pa finalisa, Douana ta trece cambio riba e porcentahe di cashdiscount cu tabata 3%, cu lo bira awor 5%.
E cambio di maneho riba descuento riba productonan di online shopping y e cambio di e cashdiscount pa 5% ta drenta na vigor entrante diamars 13 september 2022.
Management y Staf di Departamento di Aduana ta felicita colega, sr. Giovanny Nicolaas cu diabierna ultimo, dia 22 di juli 2022 a finalisa y ricibi su certificado como Instructor oficial di K-9. Giovanny ta actualmente e Supervisor di nos K-9 team y ta eherce e trabou aki desde aña 2019.
Den presencia di Director, Chef di seccion Douane Recherche, Instructornan di cacho di e instituto Scent Imprint, e keurmeesternan cu ta yuda na momento di keur e cachonan, su coleganan di Douane K-9 team, como tambe Chef AZ y Stafmedewerker P&O, a haci entrega di su certificado pa e curso Detectie-Instructeur.
Departamento di Aduana ta gradici e instituto Scent Imprint pa nan experticio y guia pa Giovanny den su opleiding. E tremendo teamwork aki ta existente desde aña 2015 y siguramente ta wordo refleha den e trabounan diario di nos K-9 team.
Por ultimo nos ta gradici Giovanny pa e calidad di su trabou y empeño, y ta desea Giovanny exito y perseverancia den su carera como Instructor di K-9 pa Douane.
Departamento di Aduana Aruba ta pidi biaheronan pa tene na cuenta productonan cu ta rekeri permiso di importacion na momento cu regresa bek for di exterior.
Productonan cu ta rekeri un permiso di importacion valido:
Si durante control Aduana constata cu tin mercancianan cu ta prohibi pa ley, esaki lo wordo confisca inmediatamente y por resulta den un multa. E ta bon pa e biahero corda cu Aduana tey pa cumpli cu ley pa asina por yuda cuida e bienestar di nos comunidad.
Manera ta conoci, Departamento di Aduana tin e autoridad pa supervisa importacion, exportacion y transito di mercancia. Un parti di e autoridad aki ta consisti di e tarea di impone y recauda impuesto di importacion y accijns. En conexion cu e tarea aki y pa garantisa un biahe placentero pa cu vakantie grandi, nos ta pidi tur biahero pa registra nan articulonan personal via nos formulario Tijdelijke Uitvoer.
Formulario Tijdelijke Uitvoer
Departamento di Aduana ta recomenda biaheronan pa registra articulonan personal manera laptop, celular of tablet na oficina di Aduana na aerocargo of na aeropuerto. Esaki ta conta solamente pa articulonan cu no tin comprobante cu a cumpra e producto aki na Aruba of cu a yega di cumpr’e den exterior y cu e derecho di importacion ya ta paga. E formulario ta un comprobante cu e persona a sali cu e articulonan for di Aruba y e ta pa evita cu mester paga impuesto riba e articulo aki na momento cu e regresa bek. Tur biahero por download e formulario di Tijdelijke Uitvoer for di riba nos website y yena e formulario di adelanta.
Corda cu mester pasa registra esaki prome cu biaha na oficina di Aduana pa e formulario por ta valido.
En conexion cu e aviso oficial di Gobierno di Aruba encuanto tropical storm Bonnie, nos oficinanan lo ta cera awe, diaranson 29 juni 2022 for di 12.00 or di merdia. Nos oficinanan lo permanece cera diahuebs 30 juni 2022.
Tur servicio pa clientenan, partners y publico en general lo reanuda diabierna 1 juli 2022 for di 7.30or di mainta.
Porfabor tuma bon nota di e participacion aki, sigui tur instruccion di autoridadnan concerni y stay safe.
Departamento di Aduana ta informa cu su oficinanan lo ta cera riba diahuebs 26 di mei y diabierna 27 di mei 2022 en conexion cu Dia di Ascencion y ATV dag obligatorio di gobierno. Tur servicio pa clientenan y publico en general lo reanuda riba dialuna 30 di mei desde 7.30 or di mainta.
Departamento di Aduana seccion Aerocargo kier a recorda su clientenan:
Nos ta pidi tur cliente pa tene cuenta cu e anuncio aki.
Staf y Personal di Departamento di Aduana ta desea tur cliente, partners y pueblo di Aruba un feliz Dia di Ascencion.
Departamento di Aduana ta anuncia cu su oficinanan lo ta cera riba dialuna 2 di mei 2022 en conexion cu Dia di Obrero. Tur servicio pa clientenan y publico en general lo reanuda riba diamars 3 di mei desde 7.30 or di mainta.
Nos ta pidi tur cliente pa tene cuenta cu e anuncio aki.
Staf y personal ta felicita tur obrero di Aruba y ta desea cada un, un feliz Dia di Obrero.
Diaranson 27 di april 2022 e oficinanan di Departamento di Aduana lo ta cera en conexion cu Dia di Rey. Tur servicio pa clientenan y publico en general lo reanuda riba diahuebs 28 di april desde 7.30 or di mainta.
Nos ta pidi na tur cliente pa tene cuenta cu e anuncio aki y ta desea pueblo di Aruba un feliz Dia di Rey 2022.
Teniendo na cuenta e temporada di vakantie di Pasco Grandi, nos ta duna tur persona cu ta biahando pa exterior e siguiente tips:
Formulario Tijdelijke Uitvoer
Nos recomenda biaheronan pa registra articulonan personal manera laptop, celular of tablet na balie di Aduana situa den e sala di yegada na aeropuerto of na nos oficina na aerocargo. Esaki ta conta solamente pa articulonan cu no tin comprobante cu a cumpra e producto aki na Aruba of cu a yega di cumpr’e den exterior y cu e derecho di importacion ya ta paga. E formulario ta un comprobante cu e persona a sali cu e articulonan for di Aruba y e ta pa evita cu mester paga impuesto riba e articulo aki na momento cu e regresa bek. Tur biahero por download e formulario di Tijdelijk Uitvoer for di riba nos website y yena e formulario di adelanta. Corda cu mester pasa registra esaki prome cu biaha na aeropuerto of aerocargo pa e formulario por ta valido.
Exoneracion di impuesto riba ekipahe di biahero:
Pa productonan cu no ta nombra akiriba, mester paga impuesto y accijns.
Tene na cuenta cu articulonan pa uzo comercial no ta bin na remarke pa exoneracion.
Preguntanan mas frecuente:
“Con por haci un declaracion?”
Si ta trata di productonan cu ta pa uzo personal por haci un declaracion verbal na balie di Aduana na momento cu e biahero yega for di exterior. Mester remarca cu esaki no ta posibel pa articulonan importa cu tin un meta comercial of “encomienda”.
Pa loke ta trata “encomienda” of articulonan cumpra den exterior cu tin un meta comercial na Aruba, nos ta avisa tur biahero pa acerca un Customs Broker pa haci e declaracion di e articulonan. Comerciantenan cu ta yega cu articulonan cu meta comercial mester por identifica nan compania cu un copia di e registro di Camara di Comercio di Aruba como tambe e persoonsnummer di e compania pa asina por haña un aprobacion pa Invoer Zonder Manifest (IZM verklaring).
Nos ta recomenda tur biahero pa warda tur factura pa asina por calcula exactamente e balor di e producto treci. Si acaso no tin factura, Aduana lo busca informacion online sin tene cuenta cu e biahero lo por a cumpra e producto na un prijs mas barata.
Departamento di Aduana ta haci un suplica grandi pa biaheronan tene cuenta cu e informacionnan comparti, pa asina gosa di un vakantie di Pasco Grandi sin preocupacion.
Departamento di Aduana ta informa cu su oficinanan ta cera riba Diabierna Santo, 15 di april y di dos dia di Pasco Grandi, esta dialuna 18 di april, 2022. Tur servicio pa clientenan y publico en general lo reanuda riba diamars 19 di april desde 7.30 or di mainta.
Nos ta haci un suplica na tur su clientenan pa pidi servicio na tempo pa preveni tardansa.
Sperando di por a informa debidamente y ta desea comunidad di Aruba un feliz siman santo y dia di Pasco Grandi.


text:
Ad Patres Funeral Home ta anuncia fayecimento di famia Wouters. Mama, tanta y yiu.
Ta anuncia fayecimento di:
“Mirella Jennyfer Wouters”
Señor ta mi wardador,
mi’n tin falta di nada;
den cunucu di yerba berde,
E ta pone mi sosega,
E ta hibami na awanan tranquil,
pa mi bolbe haya forsa
Salmo23:1,2,3
Cu profundo tristesa nos ta anuncia fayecimento inesperada di:
Mirella Jennyfer Wouters
Mihor conoci como:
“Jenny”
* 01-11-1986 – † 02-10-2022
Acto di entiero lo wordo anuncia despues.
Staff y personal di Ad Patres Funeral Home & Crematorium ta extende nos mas sentido pesame na famianan di e fayecida.
Ta anuncia fayecimento di:
“Joenne Carolina Wouters”
“Señor ta mi wardado,
pues mi tin falta di nada;
Den cunuku di yerba berde,
Eta ponemi sosega.
E ta hiba mi na awa nan trankil,
pa mi bolbe haya forsa.”
Salmo 23:1,2,3.
Conforme cu boluntad di Dios nos ta participa fayecemento di;
Joenne Carolina Wouters
Mihor conoci como:
“Carolina”
* 13-10-1987 – † 02-10-2022
Acto di entiero lo wordo anuncia despues.
Staff y personal di Ad Patres Funeral Home & Crematorium ta extende nos mas sentido pesame na famianan di e fayecida.


text:
Union di Piscado a acerca mi aña pasa cu un set di problema cu a bira peor pa nan den e pandemia. Asuntonan cu pa hopi tempo nan ta señala pero cu durante pandemia a bira un peso insoportabel.
Mesora, como presidente di Comision Fiho di Labor y Sector Primario mi a yama un reunion cu Union di Piscado riba 18 di mei 2020. E piscadonan a pidi pa por atende cu entre otro cu leynan, cual tratando di proteha naturalesa, tabata perhudica piscado y tabata crea situacionnan di conflicto y hasta descriminacion contra esnan cu tin como ofishi gara pisca pa hende come.
E piscadonan a pidi pa por cambia e ley di proteccion di naturalesa for di uno cu tabata prohibi y perhudica piscado, pa uno cu ta regula, maneha pesca pa asina por cumpli cu ambos meta, esta proteha naturalesa y abastece pueblo di cuminda fo’i lama.
Peticion di nos piscadonan y logroParticularmente piscadonan tabata pidi pa por, bou regulacion cu condicionnan den permiso so,
1) permiti piscamento cu harpun bek,
2) permiti piscamento di kreft y calco bek,
3) adapta e leynan pa maneha e especienan marino en bes di prohibi y prohibi solamente. E piscadonan a argumenta e.o. cu hasta e tratadonan ta duna espacio den diferente manera pa haci esaki.
Despues cu bou mi iniciativa, 15 di oktober 2020 Parlamento a scucha e piscadonan. Parlamento den su totalidad a pidi e parti ehecutivo di gobierno, esta e Ministernan, pa atende cu e peticion di pueblo y trece un solucion a corto plaso mirando e situacion y urgencia pa e piscadonan.
Na final di cuenta, cu no a bay mes facil cu lo por a pensa, trahando hunto a logra trece cambio aceptabel riba corto plaso y cu bista pa un solucion duradero riba largo plazo. Piscadonan bou permiso estrictamente condiciona por awo pisca bou di un maneho temporal en espera di cambionan den e leynan mes.
Conclusion
Loke mester a resalta di henter e proceso ta
1) cu e rolnan di parlamento y gobierno ta separa,
2) cu gobierno mester tene cuenta cu tur interes y cu tin ora mester por tira awa den biña pa e bienestar di comunidad, y
3) cu trahando hunto nos ta logra mas. Ami ta para pa nos piscadonan y na mes momento pa proteccion den naturalesa.
Nos mester di tur dos. Con pa logra e mihor solucion? Ami ta kere den trece otro na mesa y unda tin desacuerdo, traha pa crea un brug pa nos topa otro y yega na solucionnan berdadero y duradero. Ami ta para pa bo tambe. Acerca mi con trahando hunto, nos por logra mas.


text:
KRALENDIJK – Djaweps atardi Ruthmilda Susana “Ruth“ Damascus a keda sorprendí pa un yamada di gezaghèber di Boneiru Edison Rijna, miéntras e tabata na kas den kompania di 3 amiga. Tres amiga a bisa “Ruth” ku nan ta pasa na su kas un momentu pa kombersá. Miéntras nan tabata na kas di “Ruth”, telefon di “Ruth” a rin. Momentu ku el a kontesta tabata gezaghèber Rijna, kende a tuma kontakto kuné i a informe ku e yamada ta pa informe ku a skohe e pa duna rekonosementu di Kondekorashon Real. Tabata un sorpresa enorme, i na e momentu ei mas hende yegá den famia a presentá. Nan tabata na altura ku e yamada ta bai tuma lugá. Normalmente riba fecha natal di su mahestat Rei Willem Alexander, ku ta 27 di aprel, ta duna rekonosementu na 4 persona komo kondekorashon real.
Debí na e pandemia di “COVID-19 a posponé e aktividat ku probablemente awor ta organis’é den luna di ougùstùs 2020. E momentu ku gezaghèber a menshoná ku e ta rekonosé señora Damascus komo Decorandus , el a komprondé e motibu di presensia di e amiganan. Señora Damascus a emoshoná e momentu. E informashon a mishi ku su kurason. Radio Live 99.9 FM tabatin e privilegio di a drenta den kas di e Decorandus, poko despues ku a informá ‘Ruth’ di e Kondekorashon Real. A saka potrèt di esnan presente, entre otro Ruth i su esposo Rafael, amiganan i algun miembro di famia mas yegá.


text:
Internacional: Desde fin di siman Grupo di rescate ta buscando e curpa di un mucha di 8 aña cu a wordo gara dor di un crocodil y lastra na un riu, segun informacion haya di Ministerio di Siguridad publico.
E mucha a wordo ataca dor di un crocodil mientras cu e tabata piscando cu su famia den sector di Matina na provincia Limon, cual ta keda 180 kilometer leu di e capital.
Te cu awe ainda e buskeda ta andando caminda cu Gaurda Costa di Limon y Rode Kruis a wordo incorpora den e buskeda aki pero te cu awor no a haya nada.
Crocodil den e riunan na Costa Rica tanto na costa di caribe y zona Pacifico ta atraccion nan turistico den zonanan controla,pero mester tene na cuenta cu aparece di esaki nan ta zonanan unda cu tambe registra atakenan di crocodil na hendenan den areanan di Tarcoles, Sarapiqui y Limon.


text:
”Persevera y boso lo salba boso alma ” (Lucas 21,19)
Awe Hesus ta invita nos pa biba cu perseverancia. Con nos mester trata cu cualkier conflicto cu presenta den nos bida. Mantene nos mes firme, constante y no rindi mesora. Maske nos pasa den pruebanan di bida, corda cu Hesus semper ta cu nos. Si bo ta un cristian, bo ta wordo persigui pa bo fe. Ya for di tempo di nos bautismo, e malo a declara nos guera. E malo ta busca tur moda pa desvia nos, pa nos no drenta e Reino di Dios. No tin rosa sin sumpiña. Pa yega cielo tin hopi dificultad y obstaculo den caminda. Como discipulo di Hesus, nos mester carga cu amor nos cruz di tur dia pa e caminda di calvario. Cana den bida cu perseverancia ta na prome luga. Nos mester por discerni profetanan falso. Si nos permanece fuerte den bida, mantene nos fe y confiansa den Dios nos lo ta mas cu victorioso. Persevera den oracion y keda fiel na Su Palabra.
Oracion: Señor, Bo ta rey di mi bida. Laga mi persevera te na final di mi bida y yena mi cu Bo gracianan. Amen.


text:
E petishonario a entregá un keho serka Nationale ombudsman, pasobra e no ta di akuerdo ku e reakshon di Rijksdienst Caribisch Nederland-Unidat Asuntunan Sosial i Empleo (Unidat SZW di RCN) riba su keho. E petishonario ta traha na e unidat SZW di RCN i ta eksperensiá un sintimentu insigur na su trabou. E ta sinti ku su hefe ta pèster e i ta intimid’é. E señora a entregá un keho tokante esaki serka su organisashon. Un komishon di keho a konsehá e unidat SZW di RCN pa deklará e keho hustifiká. E unidat SZW di RCN no ta tuma e konseho ofer i ta deklará e keho sin fondo. E Unidat SZW di RCN ta hasi esaki, pasobra pa deklará ku e keho ta hustifiká lo tin konsekuensha muchu grandi pa e hefe konserní. Nationale ombudsman ta husga ku e unidat SZW di RCN a aktua kontra e eksihensia di imparsialidat, poniendo e interes di e hefe riba e interes di e petishonario. Nationale ombudsman ta deklará ku e keho ta hustifiká.
>Riba e página aki bo por lesa e raport na hulandes


text:
Ya ta hasi 9 aña ku TNO a raportá ampliamente tokante e impakto dje aktividatnan petrokímiko na Kòrsou. Den e temporada ei TNO a bati alarma tokante e nivel di vanadio den aire, a midi 51 ng/m3 (esta: nanogram pa meter kúbiko). Un tal nivel ta masoménos 5 biaha mas haltu ku esun ku ta bini dilanti den un estudio di Yuan ku otro hende (‘The distance-to-source trend in vanadium and arsenic exposures for residents living near a petrochemical complex’, Journal of Exposure Science and Environmental Epidemiology, 2015) den nan estudio hasí na un refineria na Taiwan. E investigadónan akí a komprobá komo e promé sientífikonan un relashon entre e nivel di vanadio den orina di habitantenan i e distansha di nan kas te e kompleho petrokímiko. Nan a komprobá ku tin un ‘distance-to-source gradient in V [vanadium] and As exposures exists for residents living near a petrochemical complex’. E konklushon akí ta konforme e espektativa ku SMOC ta atvertí p’e pa añanan largu kaba. Mas serka hende ta biba pabou di e tereno di Isla, mas haltu e nivel di vanadio den nan kurpa. Esaki tin konsekuensha grave pa salú di hende, asta e por kousa chèns di kanser i un desaroyo desviante. Manera ta konosí e chèpèchèpè bèrdè riba kas bou di huma di Isla tambe ta riku na vanadio.
Comments Off on ‘Ora ta biba serka di tereno di Isla, nivel di vanadio den orina ta mas haltu’ |


text:
Hulanda kier brinda despensa y reparacion pa e actonan haci contra dignidad humano
Sclavitud ta un topico cu mester papia riba dj’e. Otro aña ta cumpli 160 aña di Abolicion di Sclavitud den Reino Hulandes. Hulanda ta prepara pa brinda despensa pa e actonan haci contra dignidad humano haci den nos historia comparti den Reino Hulandes. Na e momentonan aki tambe denter di Reino ta sondea na ki manera lo por brinda un reparacion pa e daño haci. Na Aruba e topico di sclavitud no ta ser papia hopi di dj’e y pesey un dialogo a wordo habri cu algun grupo di interes, ‘stakeholders,’ cu e meta pa conscientisa comunidad riba e topico di ‘Sclavitud na Aruba.’
Prome dialogo pa yega na un agenda pa conscientisa
Siman pasa diaranson, Minister Maduro di Cultura a invita un grupo di interes pa dialoga riba e topico di ‘Sclavitud na Aruba’ na Archivo Nacional di Aruba. E dialogo a wordo guia pa sr. Luc Alofs y modera pa sra. Yolanda Richardson. E intencion di e dialogo ta, pa hunto cu diferente grupo di interes haya presenta un agenda di actividad den cual ta brinda informacion y ta crea consciencia riba kico a pasa y kico por wordo haci pa evita cu e historia colonial di sclavitud por keda ripiti su mes den nos manera di trata cu otro den Reino Hulandes. E interes den e dialogo tabata grandi y hopi a comenta cu na Aruba e topico di sclavitud no ta ‘biba’ pa motibo di falta di informacion y e hecho cu sclavitud ta un tema cu ta wordo considera uno taboe y fuerte.
Hulanda kier brinda despensa pa e daño haci
Durante e prome dialogo a trece dilanti e intencion di e mandatarionan na Hulanda pa brinda despensa y reparacion pa e actonan haci contra dignidad humano durante e periodo di e negoshi di sclavitud den Reino Hulandes. Pa hopi esaki ta un sorpresa y ta puntra nan mes dicon despues di casi 160 aña cu a aboli sclavitud den Reino Hulandes, kier bin cu un despensa awor. Minister Maduro a splica cu e topico aki ta recientemente a wordo poni riba e agenda di reunion cu Secretario di Estado Van Huffelen. E necesidad pa pone e topico riba agenda ta surgi despues cu e ‘Adviescollege Dialooggroep Slavernijverleden’ a saca su rapport ‘Ketenen uit het verleden’ den cual ta conseha Estado Hulandes pa acepta cu e negoshi di sclavitud tabata contra dignidad humano, pa ofrece despensa pa esaki denter di Reino Hulandes y na Surnam, y pa brinda un reparacion pa e daño haci. Minister Maduro a splica e grupo di interes, cu pa compronde y acepta un despensa, ta importante pa dialoga y brinda informacion prome na Aruba riba e topico di sclavitud. Ta pa e motibo aki hunto cu e grupo di interes lo kier yega na un agenda cu actividad pa conscientisa comunidad. Na final di e dialogo, Minister Maduro a expresa cu pa su persona ‘een welgemeend excuus is altijd bonbini.’ Un despensa sincero semper ta bonbini. Prome nos tin cu acepta cu despensa ta wordo brinda ora ya no ta haci e mesun erornan. Sinembargo, tanten nos historia reciente den Reino ta mustra rasgo di trato contra dignidad. E pregunta ta si Reino ta cla pa locual kier pidi despensa p’e. Pa e motibo aki e dialogo riba e topico di sclavitud ta sumamente relevante y importante.


text:
All Stories
Jason ta bisa cu e no ta corda bon...
Nuebe aña di prison y tratamento obligatorio den institucion na Hulanda pa delincuente Principaal cu a tira Sayuri
Ademas di ta culpabel di atraco arma cu violencia y drive by shooting
ORANJESTAD (AAN): Diabierna mainta e hoben homber J.S. di 19 aña a presenta dilanti Hues pa un otro caso di tiramento.
Nan a haci 7 asalto arma cu violencia na casnan
Hof di a kita e prohibicion pa e sigui traha
Hues no ta di acuerdo cu exigencia di Fiscal
Husticia ta manda señal cla y raspa
Procurador General a hala aden apelacion contra declara Melony Croes-Paesch liber di labamento di placa
El a baha cabez pa decision di Hof y Hues di Corte di Aruba
Asunto di malversa placa na Ministerio Publico


text:
Frakshon di MAN – Boso representante den representashon di Sra Mc William a hasi bishita na CMC pa risibi informashon riba e ultimo desaroyo rondo di nos Hospital i kuido hospitalario.
Durante e bishita aki nos a papia riba e situashon finansiero di CMC pero tambe riba futuro di CMC. Banda di esaki nos a hasi bishita spesial na kushina di CMC mirando alegashon ku a bini di parti Gobierno ku CMC su kushina no ta funshona i ku ta kumpra kuminda na un restaurant. Esaki sigur nos por refuta mirando e trabou ku e personal di kushina tur dia hasi pa brinda kuminda na pashèntnan di CMC.
Nos a hasi e bishita aki pa skucha di parti CMC nan preokupashon i ehersisionan ku nan ta hasiendo pa baha gastu i mantene kuido na nivel pa nos pueblo. Pero tambe otro ehersisionan ku ta keda hasi pa oumentá entrada. Banda di esaki a delibera riba e rapòrt di NZa kual Gobiernu den kalidat di minister presidente a indiká di lo implementa di forma integral.
Nos ta kontentu ku e bishita i e informashon risibi. Nos ta en espera pa e reunion di Parlamento ku Minister di Salubridat riba e situashon di CMC i e raport di NZa.
Frakshon di MAN ta para pa un maneho responsabel, informashon korekto i un garantia di kuido mediko di nivel pa pueblo.


text:
Simpatia y optimismo
‘Durante temponan di crisis, ta importante con ta eherce y expresa liderazgo’
Durante temponan di crisis manera nos ta enfrenta nos mes awe cu Covi19, Philippe La Reine, Senior Account Manager na Caribbean Mercantile Bank N.V. ta bisa cu e no ta kere cu e temponan cu nos ta pasa aden di nan mes ta haci cambio den e definicion di liderazgo. Sinembargo, si e ta haci un cambio den e manera con liderazgo ta wordo eherce y expresa.
Philippe ta haya cu un di e factornan di mas importante di liderazgo den e temponan cu nos ta bibando aworakinan, ta simpatia y optimismo.
Simpatia pasobra pa cada un di nos ta dificil pa compronde con lihe tur esaki a cambia nos bida, pero mas dificil ainda pa compronde ta e magnitud, e impacto cu esaki tin riba cada un di nos. Tumando un ehempel chikito y simpel kisas, Philippe ta mira su yiunan por ehempel, unda antes tur mainta den siman ta bay scol, topa nan amigonan, bay tekenles, muziekles, y diferente actividadnan cu ta tene nan bezig cu nan ta gusta haci. “Actividadnan cu nan ta orguyoso di nan ora nos t’ey pa aplaudi nan, tur esaki no ta posibel mas. E ta dificil pa compronde tin e ora e impacto cu esaki por tin hasta riba e mucha.”
Na mes momento, nos tin negoshinan cu ta cerando, hendenan cu ta perde trabao, hendenan cu ta insigur riba con lo para cu nan entrada. Tur esaki ta rekeri comprendimento y simpatia. Si bay bek na ora cu a wordo dicidi riba ceramento di frontera, y bay na dos dia despues, un Dialuna mainta, tur Senior Management di CMB a bini hunto y dicidi como prome banco pa duna un moratorio ‘across the border’, pa tres luna largo. Pasobra bo mester por compronde cu pa hende, e ta bay tuma un reset pa nan por compronde con nan ta bay restructura nan bida. Y awor, optimismo. Pa tin optimismo, aunke cu e ta dificil den e temponan aki pa eherce un concepto asina, tog Philippe ta pensa cu optimismo ta increiblemente importante. Pasobra cu similar na fe, optimismo ta pa un 99% sigur un escogencia. Phillippe: “Y si nos kies pa ta optimista riba locual cu lo bini despues cu nos gana e virus, pasobra nos lo gana e virus, y nos ta optimista y keda optimista di su mes caba ta un gran paso pa dilanti pa nos por haci e trabao mes di restructura tur cual nos a perde.”
Ta obvio si cu optimismo no ta suficiente pa recupera. Pero liderazgo den temponan fastioso manera un pandemia mundial cu nos ta experienciando na momentonan aki, tambe ta rekeri cu cada un di nos, den nos manera y den nos hogar, ta eherce liderazgo por medio di expresa humildad. Tuma responsabilidad y compromete nos mes cu lealtad na otro. Esaki no ta tempo pa bringa otro of pa cuestiona decisionnan cu a wordo tuma, unda kisas ami of abo ta pensa lo por tin un miho solucion.
Nos mag di ta critico, claro. Pero esaki ta temponan pa nos ta leal na otro, y tuma responsabilidad y haci locual cu ta den e bienestar general.
E ta un tempo pa lidernan expresa cu nos tin cu cuida otro, y percura pa hunto nos traha riba no solamente recupera, pero pa tende tur hende sano y salbo di e virus aki cu nos ta experienca awor.
Liderazgo no tin nada di haber cu con bo ta stuur hende, dirigi hende, dicidi pa hende, of con bo ta move diferente popchinan den e veld. Philippe ta reconoce cu liderazgo tin hopi mas di haber ta con bo ta maneha bo mes. Esaki ta e prome parti di liderazgo; ora bo conoce bo mes y bo realiza kico ta bo puntonan fuerte, manera tambe bo puntonan menos fuerte. Na momento cu bo sa maneha bo mes, bo ta bay un paso mas dilanti na con bo por inspira otro hende pa nan sigui den e pasonan y direccion cu abo ta bay. Tambe, pa bo tin un efecto positivo den bo comunidad y bo famia, ta un otro stap mas leu cu bo ta yega den reconoce kico realmente ta nifica liderazgo. E ta algo cu bo ta siña continuamente, na unda bo ta topa cu un hende tur dia den bo bida cu ta siña bo algo pa bo sigui amplia bo conocemento, y nunca stop di crece.
Disfruta di un tiki di Philippe su storia y perspectiva di liderazgo den ‘Philippe The Movie’ , cual a wordo filma y produci prome cu e crisis di COVID-19 a inicia.


text:
Sigur tabata un momento di orguyo y alegria, na momento cu YMCA Aruba a resulta di ta e prome stakeholder cu a entrega nan plan di implementacion di Codigo di Proteccion. Tur stakeholder den e veld grandi social a haya e ‘modelopzet’ di e implementacion di Codigo como tambe tur informacion y presentacion necesario pa ta completamente ekipa pa traha nan plan di implementacion.
E ronda di consulta cu e lider di proyecto, Efraim Suurendonk, a haci den e veld social a keda completamenta cla, cu excepcion di dos instancia: Imelda Hof y Bureau Traimerdia, cu ta poni pa sosode den e dianan venidero finalmente.
E stakeholders mester yena e pasonan di Codigo den e plan di implementacion pa nan instancia y asina garantisa y salvaguardia siguridad y bienestar di tur mucha cu ta cay bou di nan auspicio. Den e proximo simannan, lider di proyecto lo bolbe acerca tur stakeholder pa sa con leu nan ta cu e plan di implementacion di Codigo.
Tambe lo cuminsa cu e di dos workshop/training pa e 76 Centronan di Cuido cu a haya e prome training den luna di october y november 2020. Den e workshop lo duna atencion na e Codigo un bes mas cohuntamente cu Fundacion Famia Planea, Fundacion Pa Nos Muchanan y Fundacion Respetami.
Nan lo enfoca riba diferente tema relaciona cu e pasonan di Codigo di Proteccion; educacion sexual, reconoce e señalnan di abuso sexual di menor y mas. Lo haci uzo di caso real pa asina e participantenan por aplica e pasonan di Codigo di Proteccion, haciendo uzo di SofS y asina nan por haya un miho bista, con lo mester anda cu e pasonan di Codigo. E workshop/training aki lo tuma lugar den luna di mei y pronto veld di Centro di Cuido lo cuminsa haya tur informacion y inscripcion.Codigo di Proteccion, Social Crisis Plan 30/03/2021


text:
E strea di American Idol y e actor di Pirates of the Caribbean ta e mayornan orguyoso di nan baby Daisy Dove Bloom. E yegada di e prome yiu di Katy Perry y Orlando Bloom a ser anuncia a traves di UNICEF, e organisacion cu ambos ta embahador di bon boluntad. Nan a comparti un potret blanco y preto, cu ta mustra e recien naci wantando e dede di su tata mientras Katy tin e pols di Daisy teni. Esaki ta e prome yiu di Katy y di dos di Orlando. E strea di Pirates of the Caribbean ta tata di Flynn, di nuebe aña, cu e ta comparti cu su ex-casa Miranda Kerr.
Aunke nan no a revela hopi detaye riba e yegada di Daisy Dove, e mayornan a confirma cu nan a ser bendiciona cu un nacemento ‘peaceful’, agregando: “Pero nos sa cu nos ta afortuna y no ta tur hende por experiencia un parto den asina un trankilidad manera esun di nos”, e pareha a bisa. Katy y Orlando tabata mantene nan fans informa riba e embaraso durante e lockdown. Na juli e strea di American Idol a comenta tocante e nomber di cariño cu e tin pa su yiu muher durante un entrevista. E cantante a bisa cu tin ora e ta yame ‘Kicky Perry’ y cu e ta encanta hunga cu palabra.


text:
Special di Siman
Pa celebra nos dia Nacional, Bin probecha di e Promotion Aki….
Enter e Siman di Himno y Bandera, for di diamars 16 di Mart te cu diasabra 20 di Mart, (entre 3 pm te cu 6 pm solamente)
Pa Afl 25,00 pa persona abo tin e deal aki:
- Extra time di 8 minutes pa heat
- Total time ta bira 18 minutes pa carera
- Chance pa core Full Track ( pista largo di 1200 mts)
- discount pa bo second Race
- Free Membership Special
- Link pa download y test e new APP di Bushiri Karting
** No keda afo, Bo mester hacie reservation via telefon 583-5278 of directamente aki den nos webpage.


text:
KRALENDIJK – E ekipo di futbòl veterano di Nort Saliña Kunuku Bieu ku Nort Saliña Vets, djasabra último den oranan lat di anochi den Stadion Kralendijk na Playa, a titulá kampion di e torneo di futbòl veterano di s.v. Deportivo di Playa.
E partido final tabata entre e ekiponan Nort Saliña Vets i Arriba Perú, partido ku ningun di e dos ekiponan a baha kabes pa otro, e partido ku a finalisá ku empate di 2-2.
E golnan di Nort Saliña Vets den e partido tabata di Roger Boekhoudt i Nielsen Christiaan.
Ku e resultado aki i pa yega na un ganadó, a bai over na pinalti.
Tabata na pinalti ku Nort Saliña Vets a mustra superioridat i bai ku e viktoria di 8-7 pa titulá kampion un bia mas di otro torneo, despues ku kiper Junny Thomas a para un pinalti.
E pinalti desisivo di e partido tabata di Terence a Costa Gomez pa bai ku e título máksimo di e torneo.
Ku e resultado aki e ekipo di e peruanonan bibá aki riba nos isla a keda di dos lugá o sea supkampion di otro torneo.
Premiashon.
Nort Saliña Vets kampion.
Arriba Perú supkampion.
Tera Blanku di tres lugá.
FC Champs di kuater lugá di e torneo.
E ekipo di ATM ta e ekipo mas disipliná di e torneo.
Pabien na e ekiponan ku a kai den premiashon.
Riba potrètnan e parti premiashon i ekipo kampion, tambe rèfri ku a dirigí e partido.


text:
Tarifanan
Pa e asistensha di Timmer Advocatuur tin ku paga. E tarifa pa ora di mr. L.A.E. Timmer ta varia di € 215,- (pa persona) i € 240,- (pa kompania) pa ora sin BTW.
E gastunan di e kaso (manera por ehèmpel e tarifanan di korte, di deurwaarder, i di e documento(nan) nesesario) tambe mester wordu pagá dor di e kliente.
Ta eksistí e posibilidat ku por yega na un areglo ku ta paga un sierto suma pa henter e kaso. Asina no tin sorpresa despues i tin klaridat mesora tokante di e preis di e kaso.
Si tin un seguro pa asistensia hurídiko, e por ta posibel ku e seguro ta paga pa e asistensia di e abogado. Si ta e kaso, informá serka e seguro si nan ta paga pa e asistensia of no.
Si no por paga pa e asistensia di e abogado, dor ku e entrada ta abou i no tin kapital, e por ta posibel ku por haña asistensia hurídiko supsidiá (pro deo).
Si ta asina, e Raad voor Rechtsbijstand ta paga un parti di e tarifa di e abogado. E kliente tambe ta paga un parti. E suma ku e kliente mes ta paga ta depende di e nivel di su entrada òf kapital. Riba e website di e Raad voor Rechtsbijstand por verifiká si por haña asistensia hurídiko supsidiá. Tin kondishon mará na e asistensia hurídiko supsidiá. E kondishonan aki por haña nan riba e website di e Raad voor Rechtsbijstand. Si tin pregunta naturalmente por tuma kontakto ku un di nos abogado.
Timmer Advocatuur ta ofresé e posibilidat di tin un kombersashon pa orientá sin kompromíso di máksimo 30 minüt pa un suma redusí di € 75,- (sin Btw). Durante di e kombersashon por hasi pregunta na un abogado eksperensiá. Despues e abogado por determiná si tin un kaso òf no i por splika kiko por wordu hasi.
Tambe e abogado por spliká e kliente kon largu e kaso ta bai dura i kuantu e gastunan por ta. Si e kliente disidí ke e ka pa e abogado represente, no ta bai tin gastu pa e kombersashon di orientashon. Despues di e 30 minüt, ta bai tin e tarifa normal di e abogado.


text:
Awe mainta durante un conferencia, Parlamentario sr. Arthur Dowers di Fraccion di AVP, ta comparti su punto di bista di locual a pasa den reunion den parlamento. Caminda e ta splica cu prome minister ta gaña ambtenaar comentando riba e reaccion di sindicalista cu a manda un ‘voicenote’ caminda cu e mandatario a bisa cu e persona tabata bou di influencia di substancia.
Di parti di sr. Dowers e ta bisa cu e persona tabata expresa su situacion ‘no kiermen e ta droga’ e ta bisa cu prome minister ta haciendo politica. “E ambtenaar tabata bisando e berdad cu informacion cu e mes a duna tocante e sindicato di polis.”
For di 2015, a bisa cu nan lo haya control di Caft pa e parti financiero, nan a bisa ambtenaar lo corta un 8% di nan salario, cu nan lo kita e vakantieuitkering, atv dagen y e bashi premie ‘kita nan derecho’. E ta bisa cu tempo aya Hulanda no a palabra cu Aruba pa balance di hisa entrada y baha gasto interno.
“Gobierno di Hulanda a bisa baha gasto di salario, pero nan a nombra famianan, primonan cu ta gana mas di 10.000 pa luna, tin cu ta duna 25% si ta cerca di dje, varios persona cu no ta traha ta haya placa. Nan ta abusando di poder y gañando pueblo”, e ta bisa.
Sr. Dowers ta bisa cu gobierno ta goberna sin medida y cu nan lo keda bin cu mas medida. E ta bisa cu nan mester baha e miyones di gasto cu tin interno y mustra pueblo cu nan corta esaki y na unda. “Prome minister no tin aprecio ni respet pa pueblo”, el a bisa.


text:
ORANJESTAD,Aruba
Prome Minister Evelyn Wever-Croes:
Ta hopi bunita pa mira e entusiasmo, alegria y especialmente e interes cu muchanan di scol tin den historia di e gran lider y luchador di nos Status Aparte, Gilberto François ‘Betico Croes’. Prome Minister Evelyn Wever-Croes desde dialuna a cuminsa bishita algun scol na Aruba. Diaranson merdia, Prome Minister a bishita e scol na San Nicolas, Colegio Hilario Angela. Muchanan di klas 6 tawata impresiona cu detayenan di Betico cu nan no tawata conoce prome.
Den cada bishita, Prome Minister ta haya preguntanan, di cua e ta expresa di ta hopi fuerte biniendo di muchanan asina jong. Un pregunta cu tur dia e muchanan a puntra ta, ‘Cua ta e conseho mas importante cu Betico a duna’. Prome Minister a enfatisa cu pa Betico estudio tawata hopi importante. Betico semper a conseha su yiunan y sobrinonan y tur mucha pa nan keda studia y haci nan best na scol pa asina nan logra cosnan grandi. Educacion ta habri posibilidadnan grandi. ‘Be the best that you can be’ ta e conseho di mas grandi cu nos por duna nos yiunan y nos muchanan.
Algo cu a yena Prome Minister cu hopi emocion ta un presentacion riba e screen Prowise cu klas 6 di Colegio Hilario Angela a duna. Y na final di e presentacion nan a pone e cantica di yiu mayor di Betico Croes, esta Guisette Croes, ‘Algo di mi a bay cu bo Papi’. Esaki sigur tawata un momento na unda tur presente a para keto pa scucha y wak e video completo. Prome Minister emociona a gradici e klas y docentenan pa e detaye bunita aki. Betico Croes no a lucha pa su mes. El a lucha pa su pueblo. E mes no a wak e fruta di su lucha. 3 ora prome cu Status Aparte, Betico a haya un accidente y a bay den coma y 11 luna despues el a fayece sin mira Status Aparte.
Ta importante pa nos sigui conta nos muchanan e historia di Betico Croes. Pa semper nan ta gradici na dje pasobra ta ‘Danki na Dje’, despues di lucha duro, entrante 1 di januari 1986, Aruba a logra Status Aparte.
Prome Minister a gradici e Cabesante di scol, tur docente y docentenan di klas 6 pa e tempo cu nan a pone pa siña e muchanan tocante di Betico. Tambe Prome Minister a invita tur mucha pa asisti na e Manifestacion Cultural diabierna awo, 24 di januari di 7:00 pa 10:30 PM na Plaza Libertador G.F. Betico Croes.


text:
Pensioen di Viuda
Kico ta e pensioen di viudo y viuda (AWW)?
E Ley di Seguro di Viudo y Huerfano (Algemene Wezen- en Weduwen-verzekering of AWW) ta un seguro pa tur persona cual ta cubri e consecuencianan financiero di fayecimento di un casa cual ta un asegurado. Esaki ta nifica cu na momento cu un persona bira un viuda of viudo e ta eligibel pa ricibi un pensioen na acuerdo cu e ley di AWW.
Pa ken e pensioen di viuda of viudo ta?
E pensioen di viuda of viudo ta pa tur persona cual su esposa of esposo a fayece. E seguro ta cubri tur pareha casa te na e edad di pensioen.
Na momento cu un viudo of viuda yega e edad di pensioen, e pensioen di viudo ta caduca, y e viuda of viudo ta bin na remarca pa ricibi un pensioen di biehes. E persona cu ta ricibi un pensioen di viudo no ta ricibi e pensioen di biehes automaticamente ora e yega e edad di pensioen. E mester aplica na SVb di nobo pa ricibi e pensioen di biehes.
Tambe den caso cu un viudo of viuda casa di nobo e pensioen di viudo ta caduca.
Cuanto e pensioen di viuda of viudo ta?
E edad y suma di pensioen pa viuda of viudo ta:
-
- Te cu 39 aña: Afl. 524,- pa luna.
- Di 40 te cu 48 aña: Afl. 703,- pa luna.
Entrante 1 di januari 2015 e edad di pensioen di viuda y viudo a cambia. Durante un periodo di 10 aña, cada aña e edad ta subi cu un mey aña pa esnan cu edad di 58 of mas. Por mira esaki riba e siguiente tabel:
Si un viudo of viuda tin yiu(nan) cu ta bayendo school, e viudo of viuda ta ricibi e suma di Afl. 1.157,- pa luna te ora e yiunan yega e edad di 25 aña, te ora e viuda of viudo casa bek di nobo, of te ora nan stop di atende school.
Con un viuda of viudo por aplica pa ricibi pensioen di viudo?
Pa aplica pa pensioen di vuido mester manda e siguiente informacion via email pa pensioenen@svbaruba.org:
- Copia digital di e paspoort, rijbewijs of cedula valido (preferiblemente e cedula pa SVb tin e number di identificacion, esaki ta acelera e proceso di control na censo).
- Copia digital di acto di fayecimento di e casa.
- Un documento oficial cu e number di cuenta na banco.
- Copia digital di e buki di casamento. Si e pareha a casa afo, e aplicado mester bin cu e certificado di casamento cu tin e stempel di censo.
- Den caso cu e defunto a fayece pafo di Aruba, mester manda tambe un copia digital di e paspoort di e defunto. Tambe si e defunto a bay afo pa ricibi tratamento medico, SVb mester di e carta di AZV.
Rekisito adicional pa esnan cu ta biba afo
Si e persona cu ta aplica pa e pensioen di viudo no ta biba na Aruba of Hulanda, e ta obliga pa duna SVb un attestatie de vita (prueba na escrito cu e persona indica ta na bida) na momento di aplicacion.
Despues cu e aplicacion a keda aproba e persona cu ta biba afo mester percura pa SVb ricibi un attestatie de vita cada 3 pa 6 luna. SVb no ta acepta copia di e attestatie di vita. Esnan cu ta biba afo por manda/entrega e attestatie de vita na:
- Den cierto caso na SVb di ex-Antias Hulandes.
- Den cierto caso na un embahada Hulandes.
E attestatie de vita ta obtenibel na oficina di gobierno of cerca un abogado of notario.
Cambio personal
Den caso di cambio den e situacion personal di e viuda of viudo e ta obliga pa notifica SVb di esaki dentro di 2 siman en escrito. Esaki entre otro ta den caso di:
- Cambio di dato personal (adres, number di telefon, cuenta di banco).
- Den caso cu e viuda of viudo bay biba afo di Aruba of reestablece na Aruba.
- Den caso cu un viudo of viuda casa.
- Den caso e yiu(nan) di un viudo of viuda no ta atende school mas.
Den caso cu tin cambio den e situacion personal, esaki por tin consecuencia pa e suma di pensioen. E viuda of viudo tin e obligacion pa tene SVb na altura di cualkier cambio di su situacion personal. Den caso cu SVb paga pensioen inhustamente, SVb tin derecho di demanda bek e sumanan aki.
Terminacion di pensioen
E pensioen di viuda of viudo ta wordo termina bao e siguiente circumstancianan:
- Na momento cu e viuda of viudo casa di nobo.
- Na momento cu e viuda of viudo yega e edad di pensioen. E viuda of viudo mester aplica cerca SVb pa ricibi un pensioen di biehes ora e ta bay yega edad di pensioen.
Mas informacion
Pa mas informacion por tuma contacto cu Departamento di Pensioen mediante nos formulario di contact: https://www.svbaruba.org/pensioen/contact-pensioenen/.


text:
Kralendijk – Flamingo Express Dutch Caribbean (FXDC) den un komunikado pa prensa a komuniká djarason atardi ku djaluna ku a pasa, nan a risibí e último lote di karchinan di vota pa repartishon.
E karchinan pa elekshon di Tweede Kamer na Hulanda, e aña aki, a wòrdu entregá dor di Departamentu pa Asuntunan Sivil (Burgerzaken) na ofisina di Pòst repartí den vários pakete segun e bario.
Mayoria di e karchinan pa vota a wòrdu entregá na kas kaba, pa loke ta traha barionan di Antriol, Amboina, Tera Kòrá, Playa, Hato, Sabadeco, Nieuw Amsterdam, Nikiboko i Belnem.
Awe òf mañan
E último barionan kaminda e karchinan di vota lo wòrdu entrega awor ta Rincon, Nawati, Nort Saliña, Republik i Bona Bista. Según FXDC mayoria hende a òf lo risibí esaki awe, djarason òf pa mas tardá mañan, djaweps 11 di mart.
Karchinan ku no por wòrdu entregá pa un òf otro motibu ta bai bek na Departamentu pa Asuntunan Sivil (Burgerzaken) i por wòrdu buská einan dor di votadónan ku no a risibí nan karchi.
Votashon pa e parlamentu hulandes ta tuma lugá riba dia 17 di mart, 2021.
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
“Lo move di impuesto directo pa impuesto indirecto haciendo e sistema di impuesto mas husto y mas senciyo”
Prome Minister dialuna mainta, durante Conferencia di Prensa di Gobierno di Aruba a elabora riba e contenido di e Landspakket y especialmente riba e tema di Reforma Fiscal.
Cada kwartaal ta traha cu un agenda di ehecucion y den agenda di e di 4 kwartaal cu a wordo publica di e Landspakket, ta para cu awe, dialuna 15 di november ta un fecha imporatnte pa loke ta trata reforma di impuesto. Prome Minister a duna di conoce cu Gobierno no ta introduci BTW awe manera algun persona a pensa. Pero si Prome Minister aanuncia cu Gobierno a tuma e decision pa bin cu reformanan den nos impuesto. E cambionan aki ta inclui BTW cu lo bin cune y rebahonan di otro impuestonan. E cambionan aki ta bay wordo introduci na 1 di Januari 2023. “Esaki ta duna nos 14 luna pa prepara pa e cambio no solamente den ley pero pa papia y dialoga cu stakeholders pa tur hende ta prepara pa 1 di Januari 2023 cu e cambionan aki por drenta na vigor”.
Cu e cambionan aki ta bay move di impuesto directo pa impuesto indirecto haciendo e sistema di impuesto mas husto y mas senciyo. Den esaki a tene cuenta tambe pa haci cambio den e ley riba winstbelasting pa asina haci Aruba mas competitivo pa por atrae mas inversionista y pa nos inversionistanan local, e impuesto por baha poco. Tambe ta tene cuenta pa baha e peso di impuesto riba nos ciudadanonan especialmente nos pensionadonan.
Aworaki cu e prome decision di Gobierno a wordo tuma, ta bay sigui e consultanan cu stakeholders pa nan por duna nan opinon riba e diferente propuestanan. “Unabes nos scucha di nan nos por bisa den ki direccion nos por bay cu cada un di e cambionan aki.
“Cu tur esaki nos a cumpli cu e landspakket, hopi calculacion a wordo haci y mi kier gradici nos comision di reforma fiscal pa tur e trabounan haci te awor”, Prome Minister a termina bisando.


text:
WILLEMSTAD — Dia 26 di yüni próksimo Fundashon Desaroyo Buena Vista (FunDeBu) ta organisá un ‘mini olimpiada’ titulá: “Kompetí i dibertí, pasobra deporte ta dushi”.
FunDeBu ta un fundashon ku primordialmente ta organisá aktividat-/eventonan sosial i deportivo ku ta kontribuí na desaroyo di tantu nos hóben- komo adultonan.
Praktiká deporte ta kontribuí na kurpa i mente sano. Ademas deporte ta uni hende i trese union den pais.
Basá riba e filosofia aki nos ta organisá i kordiná e dia di deporte na vèlt di Buena Vista i den skol Juan Pablo Duarte. Tur esaki ku kolaborashon di e diferente federashonnan di deporte.
Nos lo transformá e aria den unu olímpiko.
Nos aspirashon ta pa riba e dia en kuestion, bishitantenan sera konosí ku e diferente ramonan di deporte na Kòrsou. Ademas federashonnan por propagá i duna informashon spesífiko di nan ramo i asina purba motivá i konvensé hóbennan pa afiliá na un tim. Pues un oportunidat di “ganá-ganá”.
Mas o ménos 13 diferente federashon di deporte lo partisipá riba e dia aki. Nan ta garantisá presentashon na nivel haltu di parti di nan deportistanan.
E siguiente ramonan di deporte lo partisipá n’e evento aki:
- ‘Denksporten’: Dam, Dominó, ‘Schaken’
- ‘Vecht-/Zelfverdedigingsporten’: Yudo, Karate, Taekwondo
- ‘Balsporten’: Futbòl, Basketbal, Ping Pong, Bola’s
- Atletismo: Maratòn, ‘Hardlopen’ Triatlon
- Subi flie


text:
Un caso caminda nan a drenta Sr. Alex Matthews su cas pa tuma pertenencia, tuma su auto y kita su cas. Sr. Alex Matthews ta haci apelacion pa con el a keda persigui, con nan no a respeta su derecho y kita su propiedadnan.
El a pidi ministerio publico y hues kende a hiba su caso, pero no a haci nada pa persigui abogado Misha Beumer, kende ta persona cu a drenta su cas pa bay cu pertenencia. E ta bisa cu abogado a admiti di a tuma cosnan den su cas y tin tur prueba.
Sr. Matthews ta bisa cu hues conhuntamente cu abogado a haci complot pa sak’e for di su cas y hasta a haya menasa di morot. E ta bisa cu cantidad di storia a keda inventa pa por a drenta su cas y acusa su persona.
Un cas cu el a cumpra y paga completo pa 1.1 miyon dollar, no a haya bek, a falsifica tur documento di compra di e cas, a perde tur su pertenencia y for di 2016 e caso ta andando y no a haya nada bek.
E ta agrega cu hues aki ta corupto, OM ta corupto y nan a perhudica su compania pa nan y haci manera e ta criminal ‘mi no tin miedo’. Sr. Matthews ta bisa cu lo sigui su caminda pa haya husticia.


text:
E vision di AWE24 ta pa mantene un plataforma cu ta raporta y categoriza incidentenan pa asina asisti Pueblo den combati problemanan contemporario cu ta afecta nos sociedad. E ta un vision cu mas y mas hende den e sociedad Arubano ta comparti y den varios caso a sa di depende ariba e informacion cu AWE24 a trece padilanti pa yuda completa nan trabao. Pensa aki ariba nos cuerpo policial of companianan di seguro. Mas serca di Pueblo, AWE24 a logra yuda victimanan di entre otro ladronicia pa haya nan pertenencianan bek.
Pa Sales y Marketing por tuma contacto cu AWE24 na e siguiente email adres:
HISTORIA
Dia 7 di maart 2004, un noticiero bao titulo di 2×24 a cuminsa raporta incidentenan cu ta pasa ariba nos isla. E noticiero tabata wordo raporta pa Sr. Richard Laclé y tabata wordo transmiti tres biaha pa siman for di Caribbean Super Station (CSS canal 24) ariba Cable TV Aruba. Pa e website di Bo Canal 24 esta CSS, Dot 1 Technologies a desaroya un plataforma cu el a duna como titulo Mo-Blog. Esaki ta afkorting pa Mobile-Blogging. E idea, cual temponan aya tabata ser considera inovativo, ta ensera e posibildad pa saka un potret via bo telefon celular, agrega texto, email esaki pa e website y den un instante e fragmento lo parece ariba Internet. Mo-Blog tabata wordo usa pa 2×24 y den su prome try-run a raporta e caida di nos natural bridge y e desaparicion di Natalee Holloway. Sr. Richard Laclé a raporta esaki cu solamente un VGA camera di un Nokia GSM model 6230. Pues e servicio aki tabata e trendsetter y prome noticiero cu a raporta al instante via Internet pa e pueblo Arubano.
Na aña 2008, ariba februari 17 pa ta exacto, e reportero Sr. Richard Laclé a cuminsa bek cu su profesion den e forma di un website bao titulo AWE24. E estilo lo tabata similar cu 2×24 solamente cu e medio lo tabata Internet. Cu e vision mantene un plataforma cu ta raporta y categoriza incidentenan pa asina asisti Pueblo den combati problemanan contemporario cu ta afecta nos sociedad, AWE24 tin como meta pa keda semper un paso dilanti di e competidor. Asina nos ta e prome di a introduci integracion cu Facebook y Twitter y a crea nos propio Boletin di Tempo cu ta agrega datos for di NASA y NOAA. Den e version actual nos ta sigui inova y awor nos ta prome website di Aruba cu a introduci Geolocation, QR code pa bo telefon y un website cu ta HTML5 ready.
DESAROYO TECHNICO
Loke ta haci AWE24 diferente di e competidor ta sinta na e presentacion di su producto. E testamento cu e desaroyo di un website di noticia cu ta wordo traha cu su propio Content Management System (CMS) al final lo resulta den un producto na unda tur cos ta posibel y cu full control ariba e implementacion di e producto.
Akibao tin un lista di algun beneficio cu esaki ta trece cune:
- Mihor seguridad, stabilidad, y capacity-planning ariba servers.
- Ningun limitacion den loke e software y hardware por haci of por brinda.
- Site Performance y page loading-speed cu ningun competidor por vence.
- Minimalisacion di tempo entre raporta y presenta informacion.
- Resolvimento di problemanan of ‘bugs’ den un periodo mas cortico.
Al final esaki ta resulta na un bishita cu ta duna e lector mas balor pa su tempo dor di mustra e informacion mas liher y den un forma consistente. Den e version aki, e departamentonan technico ta bai asina leu di garantisa 0% down-time pa motibo cu e capacidad di cantidad di bishitante a ser surpasa, manera sa pasa regularmente serca nos competidornan.
SALES Y MARKETING
Si bo ta un comerciante cu kier target e populacion mundial cu ta papia papiamento, e ora AWE24 por ta un solucion. Ademas di ricibi un gran parti di bishitanan local, AWE24 ta ricibi bishitanan regular for di paisnan mane Hulanda, Merca, nos region caribeño y di paisnan habla hispana mane por ehempel Colombia, Venezuela y Costa Rica.
Nos estadisticas interno ta mustra cu luna tras di luna AWE24 ta sigui crece den cantidad di bishitante. E ‘metric’ (den Hulandes yama meeteenheid) cu nos ta usa pa midi e cantidad di usuarios ta ‘unique visitors’. Hopi websites na Aruba ta usa ‘hits’ of ‘page views’ pa justifica nan popularidad. Sinembargo, ‘unique visitors’ ta e unico metric cu ta nabo un indicacion mas preciso di cuanto usuarios ta bishita e website pa luna (den otro palabra, e cantidad di aparatonan cu un IP-ADDRESS unico cu a connecta na AWE24 via Internet pa luna).
Den e luna di augustus 2019, AWE24 a ricibi un total di 42,395 bishitantenan unico. Y manera a wordo menciona caba, e cantidad aki ta crece luna tras di luna! Pa tin un mihor indicacion ainda, nos ta conseha cualkier compania pa ehecuta nan mesun market research y den e manera ey evalua pa nan mes e popularidad di AWE24.
Si bo ta interesa y kier mas informacion pa pone propaganda,
- email nos na: r.lacle@awe24.com
SOCIAL MEDIA & LIVE STREAMING
Pa comienso di anja 2020 e compania The Key Productions a tuma over development di Awe24.com y a introduci plataforma di Social Media di Awe24.com riba Facebook como tambe YouTube. E meta di esaki ta pa asina por trece e publicashonnan di Awe24.com su website den bista di un audiencia activo riba social media. Usando entre otro Facebook su Live feature pa asina raporta diferente incidente cu ta bin ta sosode ariba e isla di Aruba manera cu nan ta pasa bibo for di e sitio. Y tambe publicando Videonan graba di incidentenan riba YouTube pa asina por pone esaki riba e website Awe24.com pa usuarionan por duna nan reaccion via Social Media. Tur esaki a logra hopi mas bishitante diario na Awe24.com como tambe a crese un Following grandi ariba Social Media. The Key Productions lo keda encarga cu maneha tur contenido di Awe24.com y tambe pa mantene e social media up to date. Den futuro lo kier logra yega na un App cu lo notificabo dibiaha riba mobile devices.
Pa advertisement via nos Social Media Platforms por contact via e email: thekey@awe24.com
TUMA CONTACTO CU NOS!
Feedback na nos servicio ta un aspecto cu nos ta tuma hopi serio. Si bo tin un remarca ariba un incidente por fabor tuma contacto na e siguiente email adres: r.lacle@awe24.com
Si bo ta desea pa pone propaganda of comunicado di prensa tuma contacto cu un reportero na: r.lacle@awe24.com


text:
Un di e casonan extraordinario cu a tuma luga den 2017 tabata esun di Leoni ‘Noni’ Brokke. Manera conoci, Noni tabata envolvi den un accidente pisa unda cu mediconan na Aruba a hasta yega na e conclusion cu e hoben lo nunca drecha mas di dje. Sinembargo famia di Noni despues di a mir’e envolvi den un accident cu brommer, a keda cu speransa cu e hoben lo por recupera y biba un bida normal. E hoben ta den proceso pa lanta un fundacion cu lo por sirbi como inspiracion ‘pa e ta un ehempel na hende pa no give up ora tin dificultad’.
Nos a sinta hunto cu famia di Noni y e hoben mes, kende a bin pasa aña nobo na Aruba. Noni lo sigui su tratamento na Colombia despues di subi avion awe, unda apart di haya tratamento e ta sigui terapia di tur tipo, entre otro: hidroterapia, psicopedagogia, fonoaudiologia, gimnasia, electroterapia, mecanoterapia, terapia ocupacional y asina tin mas.
Noni lentamente ta mehorando
E meta actualmente cu e hoben hunto cu su famia kier yega na dje ta pa e por cuminsa cana bek. Amber Brokke, ruman di Noni ta conta Bon Dia cu cada luna tin algun reto nobo pa deal cu ne. Sea si ta reto financiero of un reto cu Noni mester enfrenta den tratamento of terapia pa asina poco poco yega na su meta di ta 100% bek, e peso riba ful e famia ta pisa. “No ta cu un hende tey vast cerca dje. Cada un di nos mester keda cambia turno pa ta cu Noni. Biaha pasa tabata su pareha pues asina nos ta keda bay beurt pa beurt.” Pero pa e famia e reto mas grandi ta keda uno financiero, mirando cu manera nos a bin ta reporta, AZV no ta cubri gastonan relaciona cu e caso aki.
Pues pa algun tempo e famia ta organisando varios recaudacion di fondo cu ta e manera principal con nan por sigui paga e gastonan medico cu Noni ta haya pa por mehora. Den pasado nos a yega di trece dilanti cu AZV a exigi cu seguro di e persona particular cu a causa e accidente, cual segun sra. Brokke ta un pensionado, lo mester paga pa e gastonan medico. Sinembargo segun sra. Brokke, pasobra e persona ta pensionado ‘nos no por bay su tras’.
Cana caminda pa haya derecho na corte
Den cierto caso extraordinario cu nos a mira den 2017, manera esun di baby Lunah, ciudadanonan ta opta pa bringa casonan contra e institucion cu ta nenga di brinda compensacion pa gastonan relaciona cu proceduranan medico. Den baby Lunah su caso e mayornan a te hasta gana nan caso contra e organo ehecutivo di AZV. Pues si famia di Noni lo sigui e mesun caminda di cruz, sra. Brokke a splica cu nan ta enfocando riba mehora situacion di Noni prome cu bay bringa algun caso. Specialmente pasobra e parti financiero ta preta y apart di e placa envolvi pa paga abogado, e proceso lo tuma basta tempo.
Sinembargo, sra. Brokke a splica cu despues cu Noni mehora substancialmente, e famia lo sa di persigui tanto e persona particular cu tabata envolvi den e accidente como e organo responsabel pa seguro medico na Aruba. Nan lo busca pa haya nan derecho den corte contra AZV pasobra segun sra. Brokke, Noni tin derecho pa haya 150 mil florin pasobra e accident no tabata su fout. “AZV a blokia un parti di e placa pa cover e gastonan di 6 siman di hospital kinan na Aruba. Pero ora nos a pidi pa nan kita e limitacion aki, nan a nenga esaki bisando cu un hende tin cu cover e gastonan di hospital.”
Pa sra. Amber e ta increibel cu kier bay cobra 110 mil florin pa un trabou cu practicamente no a wordo haci. Esaki debido na e manera con ora Noni a yega Colombia, e dokternan eynan a bisa e famia cu si Noni lo tarda 2 dia mas, e por a fayece. “Nos no ta compronde con nan kier a cobra asina hopi placa sabiendo cu Leoni tin AZV.”
Diferencia entre cuido na Colombia y Aruba
Nos a puntra sra. Brokke si e por nota algun diferencia den e cuido of calidad di servicio cu ta wordo duna na Aruba versus e cuido cu Colombia ta brinda. Riba esaki e hoben a comenta cu e conoce di 2 caso similar na esun di Noni. Den un di e casonan aki cu a dicidi di keda Aruba al contrario na Noni, e persona a drenta coma y ya caba ta wardando un aña pa ricibi tratamento, segun sra. Brokke. Ademas di esaki e hoben ta haya cu na Colombia nan ta dispuesto pa yuda semper, sin importa si bo ta stranhero of no, ‘hera nan ta duna extra ayudo’. Esaki compara na Aruba unda cu hopi biaha ta nenga ayudo na propio yiu di tera. “Kinan al contrario Noni cu ta Rubiano y ta biba kinan nan kier neng’e.”
Te hasta si e trato medico no ta adecua na Aruba, sra. Brokke a expresa cu aunke sea lo mester percura pa e pashent haya cuido medico adecua den exterior. “Manera cu e situacion actual ta, nos sa cu Noni por bira bon bek. Un organo manera AZV tambe tin cu wak e banda humano. Pero e manera con cos ta actualmente ta mustra cu nan ta poniendo bida di no solamente Noni, pero di hopi mas persona ‘on hold’. Durante nos entrevista, Noni mes a expresa su descontento cu AZV, den poco palabra laga nos bisa den un forma “poetico”.
Ademas di cuido medico, e acceso na terapia na Aruba cu ta wordo cubri pa AZV ta limita na un ora pa siman, segun sra. Brokke. Esaki compara cu e 8 pa 9 ora di terapia diario den siman cu Noni ta hayando na Colombia. “Pero tur esaki ta cay riba mi mama directamente”, e hoben a splica.
Kier cuminsa un fundacion
Famia di Noni y e hoben mes a expresa di kier cuminsa cu un fundacion. Esaki nan ta den proceso pa lanta, segun sra. Brokke. “Leoni mes kier lant’e pa e ta un ehempel na hende pa no give up ora tin dificultad.”


text:
Bati Huda na Kòrsou ta un aktividat di orígen religioso kaminda ta bati ku palu figura di un hende ku un grupo ta konsiderá un traidó. Segun Beibel Huda tabata un traidó. Último tempu e aktividat a gana na popularidat. Bati Huda tabata prohibí pa vários siglo. Dikon?
For di tempu ku Katólikonan tabata organisá komo Apostolado, tabata un kustumber pa riba Bièrnè Santu pone bandera na “halve stok” i traha un pòpchi representando Huda ku tabata keda batí públikamente. Bièrnè Santu 27 mart 1682, manera kustumber a bati Huda serka di bahia Santa Ana. E loke a kousa konsternashon ta ku e Huda a resultá di ta un representashon idéntiko di e Rabino di Hudiunan di Kòrsou. Gobernashon na Wilemstad, ku ya na vários okashon a atvertí pa intoleransia religioso, a konsiderá lokual a pasa inakseptabel i via dekreto a prohibí tur aktividat di bati Huda. E prohibishon a dura pa algun siglo.
Mester wak e konteksto di e medida. Segun kálkulonan, na 1700 Hudiunan na Kòrsou tabata surpasá otro religionnan na Kòrsou. Katólikonan no tabata kontentu i no kier a akseptá ku nan tabata pèrdiendo poder. Den un karta na su superiornan Oropeo, Pater Schabel ta pinta un otro kuadro: “Ik heb nog niemand ontmoet die protestant of Jood zou willen worden […] Er gaat dan ook niemand van hen naar de kerk van de protestanten of de Synagoge.”
Na Kòrsou klaramente tabata reina intoleransia religioso. Un intoleransia ku no ta manifestá su mes klaramente mas, pero si riba otro tereno manera orígen, klase ekonómiko, koló, sekso i preferensia seksual. Nos historia ta karakterisá pa un toleransia superfisial pa gruponan di diferente segmento basta ‘nan sa nan lugá i keda na nan lugá’.
Willemstad, Kòrsou
Fuente: Archivo Nashonal, Kerkgeschiedenis Antillen, Pater Brada (1963). Foto kortesia di korant Extra, 3 aprel 2018


text:
E manifestantenan a reuni na London diadomingo siman pasa pa protesta contra e uzo di mondkapje pa cara, dianan prome cu a bira obligatorio pa uza protector facial den e tiendanan na Inglatera. Un grupo chikito na Hyde Park den e centro di London, a expresa nan oposicion pa e uzo di mondkapje, despues cu e prome minister, Boris Johnson, a anuncia cu e lo bira obligatorio pa uze den tienda.
Algun manifestante tabatin borchinan cu ta referi na e mondkapje manera aparato di “mind control”. Mientras otronan tabata promoviendo teorianan di conspiracion incuyendo e teoria di ‘flat earth’ y tambe e supuesto link entre 5G y COVID-19. Varios di e manifestantenan tabatin mondkapje poni pa ilustra nan oposicion contra e mondkapje. E hendenan tabatin borchinan cu ta bisa ‘No Mask’. Un otro persona tabatin un flanel cu ta bisa “salba derecho humano, bisa no na 5G y no na vacunacion”. E resultadonan di varios estudio ta mustra cu e coronavirus ta wordo propaga a traves di e transmision den aire, y e uzo di mondkapje ta e forma mas efectivo di detene e propagacion di e virus.


text:
Bebi: Desarojo Di Un Bebi Den Su Di 2 Luna
Aki nos ta trese pabo un par di punto tokante desarojo di un bebi den su di 2 luna.
Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos.
Un bebi entre 5 i 8 siman ta lagabo mira un sonrisa. Ku esaki nos kiermen ku prome e tabata hari zomaar i awor e ta hari pasombra e la mira algu ku e la rekonose, manera bo kara. I e ta move su kabes mas tantu den otro direkshonan i e ta imita ekspreshonan riba bo kara.
Un bebi por saka tur lokual ela bebe tin biaha. Esaki por bini dor di ku e pasashi di su esofago pa su barika(esaki ta un musculo)no a desaroja kompletamente ahinda anto e no ta sera pa e lokual ku ela bebe bai su barika anto asina e ta subi bek. Anto e ta saka tur cos bek. Despues di tempu lo e musculo aki lo sera bon. Pero si bo no ta konfia, tuma kontakto ku bo dokter di kas. I tene kuenta ku su peso no baha paso e ta saka hopi.
Den aproksimadamente su di seis siman e ta bai hasi mas tantu sonido(manera e ke papia). Pa su desarojo di idioma trata na imita e sonidonan ku e ta hasi ku ne. Asina bo ta lage ripara ku bo ta hanja importante i interesante lokual e ta bisa.
Den su di shete siman e ta bai desaroja poko poko un routina di dia i anochi. E ta sigi kosnan ku su wowo i e por kuminsa chupa dede pa konsola su mes. Chupamentu di dede tin konsekuensha negativo ora ku e kuminsa hanja djente di lechi.
Den su di ocho luna e ta bai rekonose su manan. E ta bai habrinan i seranan. I papia mas tantu(pues hasi sonidonan manera prrrr, ahh, iee, etc). Bo bebi tabata mira tur kos blancu ku pretu. Awor lo e bai mira mas kolornan manera berde i kora.
Disfruta di kada un momento ku bo bebi. Pasombra nan ta krese lihe!
Si lokual nos pone riba nos pagina ta un poko diferente di lokual ku bo zuster, opstetra of ginekologo a bisabo, nos ta konsehabo pa sigi e konseho di nan. Nan konose bo situashon mas mihor. Y no ta tur desarojo di un bebi ta e mesun kos!


text:
E TRATADO UNFCCC Y SU OBHETIVONAN
Na 1992 e United Nations Conference on Environment and Development organiza na Rio de Janeiro, a habri e proceso pa ratifica e United Nations Framework Convention on Climate Change (UNFCCC), Tratado pa Cambio Climatico en corto. E tratado a drenta na vigor 21 maart 1994, y ta conta cu 198 pais ratificador. Na e mesun conferencia na Rio a introduci dos otro tratado, e UN Convention on Biological Diversity y e UN Convention to Combat Desertification, cual tres tratado aki tin como meta pa crea sinergia den e actividadnan cu ta atende cu temanan comparti den e tres tratado aki.
E Tratado pa Cambio Climatico tin como obhetivo final pa “stabilliza e concentracionan di gasnan di efecto invernadero na un nivel cu lo impedi interferencia antropogenico (induci pa ser humano) den e sistema global climatico”.
Y e tratado ta establece cu tal nivel mester por ser logra den un plazo suficiente cu lo permiti ecosistemanan adapta na cambio climatico naturalmente, asegura cu produccion di alimento no ser menaza y permiti cu desaroyo economico sigui den un forma sostenibel.
E Tratado pa Cambio Climatico tin varios punto di salida:
Paisnan desaroya y industrializa, responsabel principalmente pa emisionan den pasado y actualmente mester ta esnan yama pa na nivel nacional hace e reduccionan mas grandi;
Dirigi fondonan nobo pa asistencia financiero pa paisnan den desaroyo por actua riba cambio climatico, cual asistencia mediante subsidio y prestamo ta ser maneha dor di e Global Environmental Facility;
Via e sistema di categoria di paisnan ratificador di e tratado, cada un cu su mes un obligacionan pa raporta riba emisionan, politica climatico, accionan y colaboracion ta keda vigila e progreso di logro di e obhetivonan di e Tratado.
E tratado ta establece un sistema di categoria di pais ratificador (Partido) di e tratado segun compromiso:
Annex I Partidonan ta inclui pais industrializa miembro di OECD (Organisation for Economic Co-operation and Development) na 1992, mas e paisnan cu economia den transicion (Partido EIT);
Annex II Partidonan ta consisti di miembro di OECD den e Annex I, pero no e Partidonan EIT. Nan te requiri pa provee recurso financiero pa facilita paisnan den desaroyo tuma accion pa reduccion di emision segun e Tratado, asistsi nan den adaptacion na impactonan di cambio climatico. Ademas nan mester percura pa tuma tur paso necesario pa promove y transferi tecnologia berde pa Partidonan EIT y paisnan den desaroyo. Fondonan provee pa Partidonan Annex II ta ser canaliza mas tanto via mecanismonan financiero di e Tratado;
Non-Annex I Partidon ta mas bien paisnan den desaroyo. Ta tene cuenta cu factor adicional di vulnerabilidad, y e Tratado tin provision pa atende cu necesidadnan di pais extra vulnerabel.
E 46 Partdo clasifica como least developed countries (LDCs) pa Nacionan Uni ta hanja consideracion especial den e Tratado basa riba e hecho di e capacidad limita pa responde na cambio climatico y e impactonan adverso. Demas Partido ta ser urgi pa tene cuenta cu e situacion di e LDCs ora ta considera fondo y actividad di transferencia di tecnologia.
;
E trabaonan den cuadro di e Tratado pa Cambio Climatico pa establece e base cientifico di referencia pa determina cual accion mester tuma, ta ser desplega pa e International Panel on Climate Change (IPCC).
KYOTO PROTOCOL
E Kyoto Protocol a ser adopta 11 December 1997. Debi na un proceso complica di ratificacion ela drenta na vigor 16 februari 2005. Actualmente tin 192 Partido cu a ratifica e protocol
Den corto e Kyoto Protocol ta operacionaliza e UNFCCC dor di pone paisnan industrializa y economianan den transicion compromote (mara) nan mes pa limita y reduci nan emisionanan di gasnan di efecto invernadero di acuerdo cu metanan nacionalmente fiha pa tal
E Tratado ta pidi e paisnan aki solamente pa adopta politica y medida pa mitigacion y raporta periodicamente.
E Kyoto Protocol ta basa riba principio y provision di e Tratado y ta sigui e structura di Annexo pa Partido.
Solamente paisnan desaroya ta ser mara, y segun e principio di “responsabilidad comun pero distinto y segun capacidadnan respectivo”,pasobra ta reconoce cu nan ta en gran parti responsabel pa e actual nivelnan halto dI gasnan di efecto invernadero den astmosfera.
ACUERDO DI PARIS
E acuerdo di Paris ta un tratado internacional cu forza legal pa cambio climatico, adopta pa 196 Partido na e Conference of Parties 21 na Paris 12 December 2015 y a drenta na vigor 4 November 2016.
Su meta ta pa limita keintamento global na hopi menos cu 2°C, preferibelmente bao di 1.5°C., compara cu nivelnan pre-industrial.
E Acuerdo di Paris ta un acuerdo historico pa e proceso multilateral pa atende cu cambio climatico pasobra pa promer biaha tur nacion ta ser uni den un esfuerzo ambicioso pa combati cambio climatico y adapta na su impactonan.
Un componente principal di e Acuerdo di Paris ta Nationally Determined Commitments, den cual ta pone meta numerico na tanto e reduccion, como periodo pa yega na cumplimento cu e requisitonan di e Tratado y ta specifica cual accion lo tuma y tambe comunica con pa crea resiliencia pa e impactonan di cambio climatico.
E Acuerdo di Paris ta provee alaves un framework pa asistencia tecnico, financiero y pa capacitacion pa tur pais cu tin mester di esaki.
ORGANISMONAN PA CAMBIO CLIMATICO
E areglonan institucional pa duna contenido na e Tratado pa Cambio Climatico, e Kyoto Protocol y e Acuerdo di Paris ta ser estableci den e textonan di e respectivo tratadonan.
E organismo supremo ta e Conference of Parties (COP) pa e Tratado pa Cambio Climatico, e CMP pa e Kyoto Protocol y CMA pa e Acuerdo di Paris;
Ademas tin un organismo pa maneho: the Bureau of the COP, the CMP and the CMA;
Dos organismo subsidiario, permanente ta – e SBSTA y e SBI – y algun organismo subsidiario estableci via e COP, CMP y CMA pa atende cu temanan specifico.
Finalmente tin un Secretariado y entidadnan encarga cy e Mecanismo Financiero, siendo p.e. the Global Environment Facility (GEF) y e Green Climate Fund (GCF).
Colectivamente e institucionan aki ta participa den e proceso pa desaroya politica y guia pa sostene Partido den e implementacion die e Tratado pa Cambio Climatico, e Kyoto Protocol y e Acuerdo di Paris.


text:
Ellen DeGeneres ta desmentí rumornan di divorsio.
Den un entrevista pa e revista People, e polular presentadó Ellen DeGeneres a bisa ku su matrimonio ku Portia de Rossi ta bon estado. Esaki despues ku den último lunanan a lanta basta rumor ku nan lo divorsiá. Degeneres a bisa ku nan tur dos ta konsiderá ku nan tabatin suerte i ku nan ta konta nan bendishonnan. DeGeneres i de Rossi a kasa na 2008. Promé ku esei, nan tabata kuater aña huntu kaba. DeGeneres a sigui bisa ku e no sa kiko ta un matrimonio perfekto pasó e ta wak e totalidat. Den de Rossi e la haña su mihó amiga i e persona ku e ke pasa mas tantu tempu kuné ku kualkier otro, asina e presentadó a splika. Den e artíkulo Ellen a enfatisá ku e tin plan di keda kasa pa hopi tempu i ku niun di dos tin intenshon di bai niun kaminda.


text:
KRALENDIJK – San Luis Beltran a nase na Spaña riba 9 di òktober 1526.
Na 1547 el a keda ordená komo pastor. Na 1562 Luis Beltran a haña e tarea pa bai prediká na Nueva Granada, e aktual Colombia. Luis Beltran a traha tambe rònt Karibe.
El a lucha i sali na defensa di e indjannan. Nan tabata yam’é Tata Miserikòrdioso. Luis Beltran tabata duna lès i forma religiosonan. El a krea e skol di Spiritualidat. El a muri na Spaña na 1581 i na 1671 a kanonisé komo santu.
Pa selebrá e fiesta di San Luis Beltran, patrono di parokia di Rincon, lo bai tin un triduo ku adorashon.
Djaweps 8 di òktober 6:30 atardi ku e tópiko “entrega generoso na Dios”.
Djabierne 9 di òktober pa 6:30 atardi ku e tópiko “un bida di orashon”.
Djasabra 10 di òktober 6:30 atardi ku e tópiko “un bida mishonero”.
Djadumingu 11 di òktober tin 3 Santa Eukaristia Solèm 7’or i 10’or mainta, 6’or atardi.
Durante Santa Eukaristia Solèm di 10’or, 6 mucha lo risibí nan Prome Santa Komunion.
Despues di kada misa lo tin un bríndis. Henter dia lo tin un marshe di pruga den kurá di misa. Pastor Ivan ta rekordá tur hende pa tene nan mes na e reglanan stipulá pa gobiernu. Tene distansia sosial, bisti tapa boka i laba man ku habon òf usa hèntsènitaiser. No ta atmití mas ku 50 hende na misa.


text:
ORANJESTAD; Diabierna ultimo Minister Endy Croes tabatin reunion director di Ibero American High School sr. Andy Centeno y sra.Ingrid Kuiperdal. Ibero American High School a cuminsa na Aruba na aña 2003 y ta conta cu alredeor di 300 alumno. E scol ta acredita,despues cu un studiante finalisa Ibero American High School e por continua su estudio na otro scol na Aruba manera entre otro; EPI.
Minister Endy Croes a agrega cu e tabata un reunion fructifero unda cu sr. Andy Centeno y sra. Ingrid Kuiperdal a presenta algun plan pa futuro di e scol. Nan ta desea di haya cooperacion di Gobierno di Aruba. Ibero American High School ta desea pa (1) haya un pida terno patras di e scol pa asina nan por amplia e scol y (2) A presenta un proyecto nobo di idioma pa cu e competencia multilingual pa introduccion di Papiamento banda di Ingles. Tambe nan a duna e Mandatario informacion y splicacion di un materia nobo cu e scol a iniciados aña pasa cu ta les di multimedia, unda cu nan ta siña e studiantenan con pa graba y edita video. E ta un proyecto unda Ibero American High School ta traha den conexion cu Hulanda pa e alumnonan por haci nan practica na un scol di multimedia na Hulanda.
E Mandatario su deseo y empeño ta pa soluciona problematicanan mas tanto posibel, crea espacio pa trankilidad, paz y mehoracion den e tereno di enseñansa.